**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Σεπτεμβρίου 2024, ημέρα Πέμπτη και ώρα 13.05΄, στην Αίθουσα της Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Λάζαρου Τσαβδαρίδη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης» (3η συνεδρίαση).

Στη συνεδρίαση παρέστησαν ο Υφυπουργός Ψηφιακής Διακυβέρνησης, κ. Κωνσταντίνος Κυρανάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αντωνίου Μαρία. Βεσυρόπουλος Απόστολος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών, (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαρκογιαννάκης Αλέξανδρος, Μηταράκης Παναγιώτης (Νότης), Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Χαρακόπουλος Μάξιμος, Ακρίτα Έλενα, Κοντοτόλη Μαρίνα, Ξανθόπουλος Θεόφιλος, Παπαηλιού Γεώργιος, Σαρακιώτης Ιωάννης, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Ιλχάν Αχμέτ, Λιακούλη Ευαγγελία, Χρηστίδης Παύλος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Δημητριάδης Πέτρος, Κόντης Ιωάννης, Βαλτογιάννης Διονύσιος και Μπαράν Μπουρχάν.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης».

Είναι η τρίτη συνεδρίαση, όπου θα γίνει η κατ’ άρθρον επεξεργασία του σχεδίου νόμου. Πριν προχωρήσουμε στη συζήτηση επί των άρθρων, καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου. Ξεκινάμε με τον Εισηγητή της πλειοψηφίας, κ. Ιωάννη – Μιχαήλ Λοβέρδο.

**ΙΩΑΝΝΗΣ – ΜΙΧΑΗΛ ΛΟΒΕΡΔΟΣ (Εισηγητής της Πλειοψηφίας):** Κύριε Πρόεδρε, η Κ.Ο. της Νέας Δημοκρατίας ψηφίζει υπέρ επί της αρχής.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ευχαριστώ πολύ.Ο Εισηγητής της Μειοψηφίας, κ. Γεώργιος Καραμέρος.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Επιφυλασσόμαστε για την Ολομέλεια, κ. Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ο Ειδικός Αγορητής της Κ.Ο. του «ΠΑΣΟΚ-ΚΙΝΗΜΑ ΑΛΛΑΓΗΣ», κ. Ιλχάν Αχμέτ.

**ΙΛΧΑΝ ΑΧΜΕΤ (Ειδική Αγορήτρια της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Με επιφύλαξη για την Ολομέλεια, κ. Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Η Ειδική Αγορήτρια της Κ.Ο. «Κομμουνιστικό Κόμμα Ελλάδας», κυρία Κομνηνάκα. Δεν έχει έρθει ακόμη. Θα ψηφίσει μετά.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Γραμμένος. Ούτε ο κ. Γραμμένος είναι εδώ.

Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Θεοπίστη (Πέτη) Πέρκα. **ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Με επιφύλαξη για την Ολομέλεια, κ. Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Με επιφύλαξη για την Ολομέλεια, κ. Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Ψηφίζουμε «κατά», κ. Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ο Ειδικός Αγορητής της Κ.Ο. «ΣΠΑΡΤΙΑΤΕΣ», ο κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Με επιφύλαξη για την Ολομέλεια, κ. Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Ψηφιακής Διακυβέρνησης «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης»., γίνεται δεκτό επί της αρχής, κατά πλειοψηφία.

Κυρίες και κύριοι συνάδελφοι, εισερχόμαστε τώρα στη συζήτηση επί των άρθρων. Τον λόγο έχει ο Εισηγητής της Πλειοψηφίας, κ. Ιωάννης – Μιχαήλ Λοβέρδος, για 8 λεπτά.

**ΙΩΑΝΝΗΣ – ΜΙΧΑΗΛ ΛΟΒΕΡΔΟΣ (Εισηγητής της Πλειοψηφίας):** Καταρχάς, να πω κυρίες και κύριοι συνάδελφοι μια προσωπική θέση. Χθες, απογοητεύτηκα από ορισμένα πράγματα που έγιναν στη συνεδρίαση με τους παραγωγικούς φορείς. Ειπώθηκαν πράγματα που δεν ταιριάζουν στο κλίμα που πρέπει να επικρατεί στο Κοινοβούλιο, όπου εδώ ασκούμε πολιτική με επιχειρήματα, με κοινοβουλευτικό ήθος, σεβόμενοι τις κοινοβουλευτικές διαδικασίες, χωρίς υπερβολές και χωρίς χαρακτηρισμούς οι οποίοι είναι αντίθετοι προς το ήθος που πρέπει να διακρίνει τη Βουλή των Ελλήνων. Εμείς, ως Νέα Δημοκρατία, ούτε στο φόβο, ούτε στις φωνές, ούτε στην τρομοκρατία θα υποκύψουμε. Θα συνεχίσουμε να κάνουμε το καθήκον μας, όπως προβλέπεται από τη συνταγματική τάξη, το Σύνταγμα στο οποίο έχουμε υποσχεθεί αφοσίωση και τον Κανονισμό της Βουλής.

Ερχόμενοι τώρα στις διατάξεις αυτού του σημαντικότατου νομοσχεδίου, το οποίο αποτελεί μια μεγάλη καινοτομία για τη χώρα, εφόσον φυσικά υλοποιηθεί. Γιατί το άκουσα κι αυτό χθες. Φυσικά. Δεν αρκεί μόνο να περάσουμε το νομοσχέδιο. Χρειάζεται να υλοποιηθεί αυτό το νομοσχέδιο, αλλά οι όροι που περιλαμβάνονται στο νομοσχέδιο δεν νομίζω ότι κανένας καλοπροαίρετος άνθρωπος θα μπορούσε να είναι εναντίον. Και ποιο είναι το κεντρικό μήνυμα αυτού του νομοσχεδίου; Η ολοκλήρωση της παράδοσης του Εθνικού Κτηματολογίου μέσα στο 2025 κατά το δυνατόν, κάτι που καρκινοβατεί εδώ και 30 και πλέον χρόνια. Αυτό είναι κεντρική ιδέα του νομοσχεδίου.

Τώρα, έρχομαι στα άρθρα. Στα άρθρα έχουμε από το άρθρο 3 μέχρι το άρθρο 6, την ολοκλήρωση παράδοσης των μελετών κτηματογράφησης στο σύνολο της επικράτειας της χώρας.

Στα άρθρα 7 έως 10, τη θέσπιση νέας ενιαίας διαδικασίας διόρθωσης γεωμετρικών στοιχείων εντός του λειτουργούντος Κτηματολογίου, γιατί όπως ξέρετε δεν λειτουργεί σε όλη την Ελλάδα και αυτός είναι ο στόχος μας.

Στο άρθρο 11, η χρήση νέας εφαρμογής τεχνητής νοημοσύνης για την υποβοήθηση και της διεκπεραίωσης εκκρεμών πράξεων του Κτηματολογίου. Το άρθρο 11, κατά τη γνώμη μου, είναι ίσως το πιο σημαντικό, γιατί δίνει τη δυνατότητα να χρησιμοποιηθούν ψηφιακές τεχνολογίες που δεν υπήρχαν στο παρελθόν για να ολοκληρωθεί ταχύτερα το Κτηματολόγιο. Ήταν και το άρθρο που νομίζω ότι προκάλεσε και πολύ μεγάλες αντιδράσεις. Όλοι έχουμε επιφυλάξεις γενικότερα για το πώς θα χρησιμοποιηθεί η τεχνητή νοημοσύνη, αλλά ας μην έχουμε στο μυαλό μας ούτε τον Σβαρτσενέγκερ, ούτε τον Terminator. Δεν μιλάμε για κάτι τέτοιο εδώ. Εδώ μιλάμε καθαρά μόνον για τη δυνατότητα που δίνεται με τη χρήση της τεχνητής νοημοσύνης να διαβάζονται πιο γρήγορα, όπως εξήγησε και ο Υφυπουργός, κ. Κυρανάκης, τα συμβόλαια που δεν θα μπορούσε να τα διαβάσει, θα ήταν υπερβολικός ο φόρτος εργασίας για τον υπάλληλο. Είναι μια διευκόλυνση για την περαιτέρω ταχύτερη εφαρμογή των γενικότερων διατάξεων και για τη διευκόλυνση να ξεπεράσουμε κάποιες γραφειοκρατικές αγκυλώσεις. Μόνο γι’ αυτό. Δεν μιλάμε για χρήση τεχνητής νοημοσύνης για να φτιάξουμε super robot που θα κυβερνήσουν την ανθρωπότητα.

Στο άρθρο 12, δίνεται η δυνατότητα για θέσπιση δυνατότητας υποβολής πράξεων στον φορέα επί εικοσιτετραώρου βάσεως. Και αυτό είναι σημαντικό. Μέχρι τώρα μπορούσες να πας μόνο τις ώρες που λειτουργεί το Κτηματολόγιο. Τώρα ακόμα και Κυριακή μεσάνυχτα μπορείς να κάνεις αυτή τη δυνατότητα, να ασκήσεις το δικαίωμά σου, γιατί περί δικαιώματος πρόκειται για τον πολίτη.

Πολύ σημαντικό είναι το άρθρο 5, η τροποποίηση και απλοποίηση της διαδικασίας διόρθωσης προδήλου σφάλματος σε περίπτωση οριζόντιων ή καθέτων ιδιοκτησιών, κάτι που δεν υπήρχε μέχρι τώρα - είναι αυτά που λέγαμε αγνώστου ιδιοκτησίας - και τα οποία μπορεί να έρθει κάποιος ο οποίος έχει τίτλους ιδιοκτησίας για να τα βάλει στο Κτηματολόγιο.

Στο άρθρο 14, έχουμε ανάληψη από μέρους των Δήμων αρχείων Υποθηκοφυλακείων τα οποία έχουν ήδη ψηφιοποιηθεί. Και αυτό τεχνικά είναι σημαντικό.

Σημαντικότατη διάταξη είναι η διάταξη του άρθρου 15. Ουσιαστικά είναι για τα δασικά, αυτά που έχουν χαρακτηριστεί στο παρελθόν δασικά οικόπεδα, η διόρθωση κτηματολογικών εγγραφών σε περίπτωση απόφασης αποδοχής αντιρρήσεων κατά του δασικού χάρτη, χωρίς να χρειάζεται η έκδοση δικαστικής αποφάσεως, εφόσον υπάρχουν τίτλοι. Λύνεται με αυτό τον τρόπο και ένα μεγάλο πρόβλημα που προβλέπεται στην παράγραφο 41, του άρθρου 7, για τα ακίνητα της Λαυρεωτικής. Μέσω της ρύθμισης αυτής διασφαλίζεται ότι στις περιπτώσεις αυτές ο ιδιοκτήτης βάσει δημοσιογράφου θα διορθώνει υπέρ αυτού την κτηματολογική εγγραφή χωρίς να υποχρεωθεί να καταφύγει σε μακροχρόνιες δικαστικές διαμάχες, όπως μέχρι σήμερα.

Ένα πολύ σημαντικό άρθρο το οποίο δέχτηκε την επικρότηση εκ μέρους και της ΠΟΜΙΔΑ, χθες, στην ακρόαση των φορέων, είναι η θέσπιση δυνατότητας μονομερών τροποποιήσεων στοιχείων ακινήτων, στο άρθρο 16, που αφορά γεωτεμάχια με κτίσμα και οριζόντιες και κάθετες ιδιοκτησίες που μέχρι τώρα με την ψηφιοποίηση που γίνεται του εμβαδού των τετραγωνικών, δεν θα χρειάζεται πλέον να συμφωνήσουν όλοι οι ιδιοκτήτες μιας πολυκατοικίας για να γίνει δυνατή η μεταγραφή αυτών των συμβολαίων. Το μόνο θέμα το οποίο τέθηκε χθες κατά την ακρόαση των φορέων και από την συμβολαιογραφική και από τους συμβολαιογράφους, ήταν σε ό,τι αφορά τα γεωτεμάχια με κτίσμα. Θα έλεγα, κύριε Υπουργέ, αν δεν έχετε αντίρρηση, η πρόταση η δική μας, ως Κοινοβουλευτική Ομάδα της Νέας Δημοκρατίας, είναι αν θα μπορούσατε επί του παρόντος, θα το δούμε στη συνέχεια, να αποσυρθεί αυτή η διάταξη, αν συμφωνεί και το Υπουργείο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ποιο να αποσυρθεί; Συγνώμη.

**ΙΩΑΝΝΗΣ – ΜΙΧΑΗΛ ΛΟΒΕΡΔΟΣ (Εισηγητής της Πλειοψηφίας):** Η 16.1.

Στο άρθρο 17, είναι η υποβολή τυπογραφικών διαγραμμάτων στο Νομικό Πρόσωπο Δημοσίου Δικαίου «Ελληνικό Κτηματολόγιο» για τη χορήγηση οικοδομικής άδειας.

Στο άρθρο 18, αναφέρεται η σύνταξη με αυτοσύμβαση οριστικών συμβολαίων μεταβίβασης ακινήτων με επαχθή αιτία σε εκτέλεση προσυμφώνων, χωρίς την προσκόμιση πιστοποιητικών.

Στο άρθρο 19, αναφέρεται η παράταση προθεσμίας επικύρωσης ανώμαλων δικαιοπραξιών.

Στο άρθρο 20, είναι η ανάθεση έκδοσης απόφασης επί καταχώρισης πράξεων σε δικηγόρους με σχέση έμμισθης εντολής. Και αυτό νομίζω είναι σημαντικό για να προχωρήσει η διαδικασία.

Στο άρθρο 21, δεν παρακάμπτονται οι διαδικασίες του ΑΣΕΠ. Αυτό να το διευκρινίσουμε, δεν παρακάμπτονται οι διαδικασίες του ΑΣΕΠ. Αλλά σε ορισμένα μέρη τα οποία είναι γειτονικά, ακριτικά ή σε νησιά που δεν υπάρχουν υπάλληλοι, δίνεται η δυνατότητα πρόσληψης ανθρώπων που έχουν τα προσόντα που προβλέπει το ΑΣΕΠ να προσληφθούν για 12 μήνες, μέχρις ότου οριστικοποιηθούν οι προσλήψεις από το Ανώτατο Συμβούλιο Προσωπικού.

Το άρθρο 22, αναφέρεται στην πάγια προκαταβολή κτηματολογικών γραφείων και υποκαταστημάτων.

Στο άρθρο 25. Και αυτό χρειαζόταν, η επιστροφή αχρεωστήτως καταβληθέντων τελών Υποθηκοφυλακείου.

Και για να μην σας κουράζω και επειδή πέρασε η ώρα, θέλω μόνο να μείνω ακόμα, κ. Πρόεδρε, στο άρθρο 30, το οποίο και αυτό το θεωρώ σημαντικό. Δεν αφορά άμεσα το Κτηματολόγιο, αλλά αφορά μια ρύθμιση για την προστασία της δυνατότητας που έχει η ΕΡΤ Α.Ε., που είναι το Δημόσιο Ραδιόφωνο και Τηλεόραση, να μην παρεμβαίνουν στις συχνότητές της άλλοι σταθμοί και να μπορεί να εκπέμπει, όπως έχει υποχρέωση από το νόμο, σε όλη την επικράτεια της χώρας χωρίς παρεμβολές στις συχνότητές της.

Με αυτό τον τρόπο, το Κτηματολόγιο ελπίζουμε, ευελπιστούμε και προσπαθούμε επιτέλους να ολοκληρωθεί. Τα περισσότερα τη Δευτέρα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να περάσουμε στον Εισηγητή της Μειοψηφίας, κ. Γεώργιο Καραμέρο.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Κύριε Πρόεδρε, κύριε Υπουργέ, κυρίες και κύριοι συνάδελφοι, ακούσαμε με ιδιαίτερο προβληματισμό όσα αναφέρθηκαν στη χθεσινή συνεδρίαση της ακρόασης των φορέων για το νομοσχέδιο του Κτηματολογίου. Θα συμφωνήσω εν μέρει με τον Εισηγητή της Πλειοψηφίας σε μία λογική ότι, η ολοκλήρωση της κτηματογράφησης δεν είναι ένα ζήτημα που απαιτεί εκτεταμένες ιδεολογικές επεξεργασίες.

Είναι, όμως, ένα ζήτημα που απαιτεί την καλύτερη δυνατή διαχείριση και κυρίως την ενίσχυση του αισθήματος ασφάλειας δικαίου για τους πολίτες, που καλούνται να κατοχυρώσουν την περιουσία τους και για το κράτος που οφείλει να ολοκληρώσει τις απαραίτητες διαδικασίες, προς όφελος της τόνωσης των συναλλαγών και της προώθησης επενδυτικών σχεδίων στον τομέα της αγοράς ακινήτων.

Ας δεχτούμε ότι το καθεστώς του λειτουργούντος Κτηματολογίου μπορεί σε ένα βαθμό να διευκολύνει την προώθηση του εθνικού στόχου της ολοκλήρωσης της κτηματογράφησης και κυρίως ότι είναι προσαρμοσμένος στη χαμηλή κοινωνική ανταπόκριση ανά περιοχές, όπως η περίπτωση της Κρήτης, που αναφέρθηκε στη χθεσινή συνεδρίαση.

Ωστόσο, πρακτικά κρύβουμε το πρόβλημα «κάτω από το χαλί». Αφήνουμε την πρωτοβουλία, την προσωπική ευθύνη, στον πολίτη. Βασιζόμαστε στην ωρίμανση της κτηματογράφησης με βάση τις ανάγκες των μεταβιβάσεων ή των αποδοχών κληρονομιάς. Εν ολίγοις, αφηνόμαστε στην αγορά για να λύσει το πρόβλημα.

Το Κτηματολόγιο, όμως, δεν μπορεί να είναι ένα ζήτημα που θα βασίζεται στην εμπιστοσύνη της ατομικής πρωτοβουλίας σε άναρχο χρόνο και με απροσδιόριστο τρόπο σε κάποιες περιπτώσεις. Και εισερχόμαστε στον κατ’ άρθρον σχολιασμό του νομοσχεδίου.

Το άρθρο 3, προχωρά σε μία κρίσιμη ρύθμιση του καθεστώτος του Κτηματολογίου. Αν κρατούσαμε το αρχικό σχέδιο, θα είχαμε ένα αυξημένο ποσοστό περιουσιών αναρτημένων ως αγνώστου ιδιοκτήτη. Άλλαξε οπτικά αυτό, αλλά έμεινε ουσιαστικά. Θα παραμένουν αγνώστου ιδιοκτήτη και θα υπάρχει η δυνατότητα διόρθωσης με την προσκόμιση της κατά περίπτωση κατάλληλης συμβολαιογραφική πράξης.

Επαναλαμβάνουμε, λοιπόν, ότι η συγκεκριμένη ρύθμιση δεν ενισχύει το αίσθημα της ασφάλειας δικαίου και δεν μπορεί να υπάρχει απαίτηση από εμάς, ως Αξιωματική Αντιπολίτευση, να συναινέσουμε σε μια λύση ανάγκης που προέκυψε από τη διαχείριση των δικών σας διοικήσεων στο Ελληνικό Κτηματολόγιο.

Επίσης, όπως σημείωσε στη χθεσινή συνεδρίαση ο πρόεδρος της Πανελλήνιας Ομοσπονδίας Ιδιοκτητών Ακινήτων, οφείλουμε να εξετάσουμε σε καθεστώς λειτουργούντος Κτηματολογίου τί μέλλει γενέσθαι με το αμάχητο τεκμήριο του δημοσίου. Είναι ανάγκη, για να μην έχουμε επιπλέον ανασφάλεια δικαίου κινούμενοι σε αχαρτογράφητα νερά μεταξύ αμάχητου τεκμηρίου και ανεκτικότητας σε εκπρόθεσμες δηλώσεις, που θα αντιμετωπιστούν ως πρόδηλα σφάλματα.

Θα ήθελα, επίσης, να σταθώ στο άρθρο 11 και στην εφαρμογή της Τεχνητής Νοημοσύνης που πρόκειται να πραγματοποιήσει νομικό έλεγχο χωρίς αποφασιστική αρμοδιότητα. Η εξέλιξη πράγματι μας επιτρέπει να χρησιμοποιούμε ψηφιακές εφαρμογές που διαβάζουν πληροφορίες σε φυσική γλώσσα. Θα αναφερθώ αναλυτικά σε αυτή την πολιτική επιλογή που κάνετε στη δεύτερη ανάγνωση του νομοσχεδίου, τη Δευτέρα, λεπτομερώς.

Θα ήταν σημαντικό να μπαίναμε σε τεχνικές λεπτομέρειες επί της εφαρμογής, να συζητήσουμε τις δικλείδες ασφαλείας, για να μην μετατραπεί σε κακόβουλο εργαλείο και να την εντάξουμε, την Τεχνητή Νοημοσύνη, ομαλά στην εργασιακή καθημερινότητα του φορέα.

Ακόμη πιο κρίσιμο, βέβαια, είναι να προχωρήσουμε στη στάθμιση κινδύνων που απαιτείται να γίνει και με βάση τον Κανονισμό 1689/2024 για την Τεχνητή Νοημοσύνη και να μην περιμένουμε την ενσωμάτωση που ενδέχεται να καθυστερήσει η εισαγωγή της - μιλάω για τη NIS2 που αφορά και την κυβερνοασφάλεια και είναι κρίσιμο - για μεγάλο χρονικό διάστημα.

Η ρύθμιση τώρα του άρθρου 12, περί 24ωρης υποβολής πράξεων στο σύστημα του Κτηματολογίου, θα μπορούσε να αποτελέσει θετικό βήμα. Θεωρητικά έτσι φαίνεται. Πλην, όμως, χρειάζεται να λάβουμε υπόψη μας και τις δυσκολίες που συνεπάγεται η υποστήριξη αυτού του έργου, ειδικά αν απαιτηθεί η συμμετοχή του εργατικού δυναμικού του Κτηματολογίου και κυρίως, την ανασφάλεια δικαίου που λειτουργεί.

Για παράδειγμα, και θέλω αυτό να το προσέξουν και όσοι μας παρακολουθούν, με τη δυνατότητα 24ωρης υποβολής πράξεων, μπορεί κάποια εισπρακτική εταιρεία να καταχωρήσει μια προσημείωση και την ίδια στιγμή ή σε μία ώρα, να υπογράφεται συμβόλαιο αγοραπωλησίας ακινήτου, όπου θα αναγράφεται «ελεύθερο παντός βάρους». Ποιος θα έχει την υπαιτιότητα για τη μεταβίβαση βεβαρημένου ακινήτου, το οποίο όμως δεν θα φαίνεται ως βεβαρημένου μέχρι την υπογραφή;

Με αυτόν τον τρόπο, θα αυξηθούν οι έριδες και η κατάθεση αγωγών, με αποτέλεσμα την επιβάρυνση των δικαστηρίων. Ορθότερο θα ήταν να είναι δεκτή η υποβολή πράξεων μέχρι τη λήξη του ωραρίου των δημοσίων υπαλλήλων, δηλαδή μέχρι τις τρεις το μεσημέρι, και η έναρξη υποβολή πράξεων στις οχτώ το πρωί. Σε κάθε άλλη περίπτωση και στην περίπτωση που περάσει από την πλειοψηφία η 24ωρη υποβολή, θα πρέπει να ειδοποιείται ο ιδιοκτήτης με μήνυμα στο κινητό και στο email για τη μεταβολή της κατάστασης του ακινήτου του. Ειδάλλως, θα προκληθεί χάος στις μεταβιβάσεις.

Θα πρέπει να υπάρχει κάποιο χρονικό διάστημα κενό, ώστε να μπορούν να υπογράφονται συμβόλαια χωρίς την ανασφάλεια ότι ταυτόχρονα μπορεί να κατατεθεί μια αίτηση ή ένα βάρος στο Κτηματολόγιο στις τρεις τα ξημερώματα. Όταν οι δικηγόροι παρίστανται σε συμβόλαιο την ίδια ημέρα κατά το κλείσιμο του ταμείου, είθισται να κάνουν έναν τελευταίο έλεγχο ότι δεν υπάρχει κάποια μεταβίβαση ή επιβλαβής εγγραφή μέχρι τελευταία στιγμή.

Με αυτό το μέτρο - θα μας το διευκρινίσετε - δεν θα υπάρχει καθώς φαίνεται τελευταία στιγμή η δυνατότητα να γίνει ο έλεγχος, καθώς θα μπορεί να συμβεί οτιδήποτε ακόμα και ταυτόχρονα με την υπογραφή. Οι δε συμβολαιογράφοι θα πρέπει να είναι σε άμεση ετοιμότητα αμέσως μετά την υπογραφή να προχωρήσουν και στην καταχώρηση της πράξης, ώστε να διασφαλίζουν τη χρονική προτεραιότητά τους. Θα μας πείτε περισσότερα φαντάζομαι, γιατί είναι προφανώς ένα πρόβλημα το οποίο μπορεί να δημιουργηθεί.

Οι διατάξεις των άρθρων 13 έως 18, διορθώνουν περιορισμένα κάποια προβλήματα που έχουν προκύψει. Για παράδειγμα, οι διορθώσεις του άρθρου 13 καλύπτουν μερικές περιπτώσεις διαιρεμένων ιδιοκτησιών που και οι ίδιοι είχαμε επισημάνει στην προηγούμενη νομοθετική διαδικασία για το Κτηματολόγιο. Ενώ το άρθρο 16, συμβάλλει στη διευθέτηση ορισμένων ανοιχτών ζητημάτων με τη μονομερή διόρθωση στοιχείων. Η πρόκληση σε αυτές τις διατάξεις είναι ακριβώς να επεκτείνουμε την ασφάλεια δικαίου, να συνδέσουμε διαλειτουργικά τις διορθώσεις για τους εξ αδιαιρέτου συνιδιοκτήτες και μία ενέργεια να παράγει πολλαπλά αποτελέσματα.

Δεν θα ήθελα να καταχραστώ το χρόνο, προφανώς. Βέβαια, κ. Υπουργέ, θα θέλαμε και μία απάντηση, ξέρετε, για τη σκοπιμότητα του άρθρου που αφορούσε το προηγούμενο άρθρο 12 που αλλάξετε, τον «εκβιασμό της οριστικής παύσης» που αποσύρθηκε.

Μην μείνετε μόνο στο επιχείρημα ότι καταλάβατε από τη διαβούλευση το λάθος σας. Νομίζω ότι είναι πάρα πολύ σημαντικό να τοποθετηθείτε πολιτικά γιατί υπήρχε αυτή η πολιτική επιλογή, γιατί την αποσύρατε και αν σκοπεύετε με κάποιο τρόπο να την εισάγετε στο εγγύς μέλλον, δεδομένου ότι και η νομοθέτηση της κυβέρνησής σας περί των εργασιακών ήταν εξόχως προβληματική όλα αυτά τα 5 χρόνια για τους εργαζόμενους ευρύτερα στον δημόσιο, αλλά και τον ιδιωτικό τομέα.

Επιφυλασσόμεθα για την τελική μας τοποθέτηση στην Ολομέλεια και θα πούμε περισσότερα κυρίως για την τεχνητή νοημοσύνη στη δεύτερη ανάγνωση, τη Δευτέρα.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Εισηγητής της Πλειοψηφίας):** Κύριε Πρόεδρε, μια διευκρίνηση, τη Δευτέρα αλλάζει η ώρα της συνεδρίασης.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):**  Να το πούμε και αυτό μια και το αναφέρετε, επειδή θα μπει και ένα νομοσχέδιο του Υπουργείου Εσωτερικών και έχει προγραμματισθεί για τις 4:00 το απόγευμα, η αρχικώς προγραμματισθείσα συνεδρίαση για αυτό το νομοσχέδιο που ήταν στις 4:00, πηγαίνει στη 1:00 το μεσημέρι. Θα κάνουμε δύο μαζί κ. Τζανακόπουλε, δυστυχώς για όλους μας. Είναι η μία πίσω από την άλλη, είναι δύο συνεδριάσεις της Επιτροπής για δύο διαφορετικά νομοσχέδια. Κύριε Υπουργέ, να το σημειώσετε και εσείς.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εκπροσωπώ όλους μας. Στη Διάσκεψη, διαμαρτυρήθηκε η εκπρόσωπός μας και νομίζω ότι επιβάλλεται αυτή τη στιγμή να διαμαρτυρηθούμε έντονα για αυτή τη διαδικασία. Δεν θεωρώ ότι είναι λογικό οι ίδιοι άνθρωποι σε αυτή την Επιτροπή να συζητάμε ταυτόχρονα δύο διαφορετικά νομοσχέδια, δύο διαφορετικών Υπουργείων με αυτούς τους όρους.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):**  Δεν θα συζητηθεί ταυτόχρονα, προφανώς.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Νομίζω ότι αυτό δεν είναι κανονική διαδικασία και δεν καταλαβαίνω για ποιο λόγο υπάρχει τόσο μεγάλη βιασύνη από την μεριά της κυβέρνησης. Δηλαδή, να ακολουθήσουμε μια διαδικασία που να είναι στοιχειωδώς κανονική.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):**  Δεν είναι θέμα του δικού σας Υπουργείου, κύριε Υπουργέ. Είναι άλλος προγραμματισμός, έγινε, ενημερώθηκε και η Διάσκεψη των Προέδρων, ήταν η κυρία Πέρκα, το ακούσατε.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** *Ομιλεί εκτός μικροφώνου.*

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):**  Υπάρχει μια πολύ πυκνή νομοθέτηση, η οποία, όμως, δεν είναι και πολύ λειτουργική για όλους εμάς. Το αναγνωρίζω και εγώ αλλά τα πλαίσια είναι ασφυκτικά στα οποία μπορώ και εγώ να κινηθώ.

Τον λόγο έχει ο κ. Αχμέτ.

**ΙΛΧΑΝ ΑΧΜΕΤ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Κατά την τοποθέτησή μας στο γενικό μέρος του νομοσχεδίου είπαμε κάποια πράγματα συγκεκριμένα. Για το ΠΑΣΟΚ και για τη δική μας Κοινοβουλευτική Ομάδα, το πρόβλημα σε αυτό το νομοσχέδιο, το μεγάλο πρόβλημα, είναι στο Μέρος Α’. Αν αυτό το νομοσχέδιο είχε έλθει σε δύο κομμάτια και ήταν το Μέρος Β, Γ, Δ, ίσως αυτό το νομοσχέδιο, με τις παρατηρήσεις μας βέβαια, θα τις υποβάλω τώρα, να το είχαμε υπερψηφίσει ακόμη και στις γενικές αρχές, αλλά στο Μέρος Α’ άρθρα 1, 2, 3, 4, 5, που μιλάμε σήμερα, έχουμε τραγικές ενστάσεις. Δεν μπορούμε να το ξεπεράσουμε και αυτά τα άρθρα νομίζω αλλάζουν όλη τη φιλοσοφία του Κτηματολογίου και θέλω να αναφερθώ χθες τι ειπώθηκε στην ακρόαση των φορέων.

Κύριε Υπουργέ, όπως ακούσατε και εσείς, ο κ. Πρόεδρος του Συνδέσμου Εταιρειών Γεωπληροφορικής και Κτηματολογίου, ο κ. Νίκος Ραμπαούνης, ο άνθρωπος είπε κατά λέξη, σας το διαβάζω «το κτηματολόγιο έχει επεξεργαστεί ένα 31 εκατομμύρια δικαιώματα σε όλη την επικράτεια. Το 35% εξ αυτών πέρασε, υπάρχουν 330.000 άγνωστα. Αυτά θα πάνε στα 3 εκατομμύρια γεωτεμάχια και το Κτηματολόγιο ολοκληρώνεται», δηλαδή με αυτό το νομοσχέδιο, «με σημαντικές παραδοχές και εκκρεμότητες, με δασικά ενστάσεις αγνώστου ιδιοκτήτη». Και λέει ο κύριος Πρόεδρος, «εκτός των μη δηλωθέντων ακινήτων ότι υπάρχει και πρόβλημα πλήθος λαθών, που δεν διορθώθηκαν λόγω άγνοιας των περισσότερων πολιτών». Και σας προτείνει το εξής, «για αυτό και δεν πρέπει να λειτουργούν …», λέει «να προβληθούν οι διαδικασίες», από εσάς δηλαδή, εφόσον δεν πάρει παράταση αυτό «νέες που θα δίνουν δικαίωμα υποβολής εύκολα και χωρίς υπερβολικό κόστος να συμπληρωθεί το παζλ». Εμείς λέμε οπωσδήποτε κ. Υπουργέ πρέπει να δώσετε παράταση για τον Νοέμβριο, η προθεσμία υποβάλλεται 25/11 και να ασκηθούν και αγωγές.

Να δώσετε τη δυνατότητα μέχρι αυτή την ημερομηνία να ασκηθούν και αγωγές. Να δοθεί η παράταση δηλαδή και να μην λήξει. Και σε κάθε περίπτωση, αν δεν συμφωνείτε σε αυτό, θα το κρίνετε εσείς και είναι επιτακτική ανάγκη, τουλάχιστον να φέρετε καινούργιες ρυθμίσεις, ένα άλλο νομοσχέδιο, όπως σας λέει και ο Πρόεδρος, όπου διευκολύνετε την υποβολή αυτών των διαδικασιών για να λυθεί αυτό το πρόβλημα με το αγνωστολόγιο.

Σας το είπε και ο Πρόεδρος του ΠΟΜΙΔΑ, ένα αίτημα, όσον αφορά τα μαχητά και τα αμάχητα τεκμήρια, τα είπαμε και στην ομιλία μας χθες, πρέπει αυτά τα δύο κορυφαία θέματα, αυτά τα δύο θέματα τουλάχιστον αυτό που προσπαθείτε να κάνετε τώρα να κλείσετε το Κτηματολόγιο και να μεταφέρετε την ευθύνη στους πολίτες, οι οποίοι θα αντιμετωπίσουν το πρόβλημα ad hoc μόλις κάνουν συναλλαγή, αυτό σας το είπε και ο Πρόεδρος, κ. Νίκος Ραμπαούνης, μπορεί λίγο να πάρουν μια ανάσα με αυτή την παράταση στα δικαστήρια που θα δώσετε, καθώς και στα τεκμήρια.

Αφού κάναμε αυτές τις γενικές παρατηρήσεις για το Α’ Μέρος, ας πούμε τώρα κάποιες παρατηρήσεις που έχουμε, προτάσεις, σχόλια για τα υπόλοιπα Μέρη του νομοσχεδίου.

Στο άρθρο 7, «Πιστοποιημένοι μηχανικοί κτηματολογίου». Καλό είναι να υπάρχει αυτός ο κατάλογος, ως αρχή το θεωρούμε θετική κατεύθυνση. Πάντως είδαμε ότι στο προηγούμενο νομοσχέδιο ο κατάλογος με τους δικηγόρους και τα λοιπά, δεν μπόρεσε να δουλέψει αρκετά. Ο Δικηγορικός Σύλλογος λέει ότι υπάρχουν ακόμη αδυναμίες, οπότε αυτοί οι πιστοποιημένοι μηχανικοί στο κτηματολόγιο, τουλάχιστον στην πράξη να φροντίσετε να μεριμνήσουν, όμως δεν είμαστε κατά του καταλόγου των μηχανικών, διότι πιστεύουμε ότι η συνεργασία με δικηγόρους και μηχανικούς θα βοηθήσουν στη σύνταξη της καθημερινότητας του πολίτη.

Στο άρθρο 11, να κάνουμε γρήγορα κάποιες παρατηρήσεις. Τεχνητή νοημοσύνη. Εμείς ως ΠΑΣΟΚ δεν είμαστε ένα κόμμα, σας το είπαμε και χθες, το οποίο είμαστε κατά της οποιασδήποτε ψηφιακής μεταρρύθμισης στη χώρα και να νομίζουμε ότι έτσι ο πολίτης ή, όπως πιστεύουν κάποια ακροδεξιά κόμματα ή περισσότερο συντηρητικά αριστερά κόμματα, ναι είμαστε υπέρ, δεν είμαστε κατά της τεχνητής νοημοσύνης, κ. Υπουργέ. Απλώς η τεχνητή νοημοσύνη, αν και αναφέρατε στο άρθρο χθες, ότι την τελική απόφαση θα την πάρει τελικά το φυσικό πρόσωπο, θα θέλαμε όμως να μπουν περισσότερες ασφαλιστικές δικλείδες, να εξειδικευθεί από εσάς κατά την ομιλία σας ή στην Ολομέλεια ή εδώ, ακριβώς το πλαίσιο και η διασφάλιση των προσωπικών δεδομένων των πολιτών μας. Βέβαια, η τεχνητή νοημοσύνη όταν θα σκανάρει τα ονόματα ή τα πιστοποιητικά και θα βρίσκει ποιο είναι το σωστό και ποιο είναι το λάθος, εκεί πρέπει να δούμε αυτές οι πληροφορίες που θα πάρει, αν θα αποθηκεύονται ή όχι στο βασικό λογισμικό της τεχνητής νοημοσύνης.

Στο άρθρο 11, «Παράδοση αρχείων στο Υποθηκοφυλακείο». Το αίτημα των δημάρχων είναι εύλογο και νομίζω γενικά οι Έλληνες θέλουν να έχουν μια επαφή με τα αρχεία τους. Το θέμα είναι άλλο. Το θέμα είναι ότι στο άρθρο 14, δεν υπάρχει καμία πρόβλεψη γιατί να το αποδεχθούν οι δήμαρχοι αυτό.

Ένας δήμαρχος Κομοτηνής, ένας δήμαρχος Σαντορίνης που θα βρει καταρχήν τα χρήματα για να φυλάξει, που θα βρει το χώρο;

Μπορεί κάποιοι δήμαρχοι που σας ζήτησαν να έχουν ήδη αυτά τα κονδύλια, αλλά η ΚΕΔΕ που κάναμε επαφή μας λέει ότι εμείς μπορεί να κάνουμε αυτή τη δουλειά, αλλά δεν έχουμε επαρκείς χώρους και θέλουμε να μας διευκρινίσετε αν θα υπάρξει οικονομική στήριξη σε σχέση με το Υπουργείο Οικονομικών, διότι πολλοί δήμοι δεν μπορούν να ανταποκριθούν, δεν έχουν χώρους, δεν έχουν χρήματα, δεν έχουν υπαλλήλους. Άρα, εδώ θέλουμε να μας πείτε την άποψή σας διότι στην ουσία αυτό μπορεί να μη δουλέψει.

Συμφωνούμε με τον Εισηγητή της Πλειοψηφίας να καταργηθεί -όπως το πρότεινε και ο σύλλογος –ο εκπρόσωπος του συμβολαιογράφων- και το άρθρο όπου θεωρεί είναι περιττή. Θέλουμε να δείτε ξανά το θέμα με τα γεωτεμάχια που είπε ο εκπρόσωπος του συμβολαιογραφικού συλλόγου ότι και στα γεωτεμάχια που είναι 50% - 50% αν χρειάζεται η συναίνεση. Αυτό είναι σημαντικό θέμα.

Είπαμε για την κατάργηση των πιστοποιητικών στο Άρθρο 18, ότι ναι μεν η κατάργηση των πιστοποιητικών είναι πολύ θετικό για τα συμβόλαια που θα γίνουν με αυτοσύμβαση με επαχθείς αιτία, αλλά τι θα γίνει με το θέμα της κοινοποίησης. Χθες, μας είπατε ότι μπορεί να κάνετε μια δήλωση εμείς πιστεύουμε ότι πρέπει να γίνει αλλαγή στο κείμενο του νόμου. Δηλαδή, πρέπει να μπει η λέξη χωρίς την προσκόμιση πιστοποιητικών και κοινοποίηση στους δικαιοπαρόχους -τους αρχικούς- δηλαδή, πρέπει να μπει η λέξη «χωρίς κοινοποίηση στους αρχικούς δικαιοπαρόχους» οπότε να μην υπάρχει καμία αμφισβήτηση αν πρέπει αυτός που θα πάει να κάνει αυτοσύμβαση να το κοινοποιήσει στον πωλητή που υπήρχε πριν από 30 χρόνια.

Που θα τους κοινοποιήσει, πώς θα τους κοινοποιήσει;

Αυτό είναι ένα θέμα που βάζουν οι συμβολαιογράφοι. Κάποιοι λένε ότι το καταλαβαίνουν το άρθρο άλλοι λένε όχι και στην πράξη αυτό μπορεί να μας δημιουργήσει πρόβλημα.

Στο Άρθρο 20, παράγραφος 9, υπάρχει μια ρύθμιση, η οποία λέει ότι με απόφαση του ΔΣ του φορέα μπορούν στους υπηρετούντες στο φορέα δικηγόρους με σχέση έμμισθης εντολής να δοθούν κάποια καθήκοντα του προϊσταμένου φορέα. Ναι, όμως, αν δοθούν αυτά τα καθήκοντα αυτοί μπορεί να κινδυνεύουν να χάσουν το ασυμβίβαστο και ξέρετε την προηγούμενη φορά με τον ΣΥΡΙΖΑ πήγαν στα δικαστήρια και εκκρεμούν αγωγές στο Συμβούλιο της Επικρατείας. Εδώ, θέλουμε να διασαφηνίσετε και να πείτε ότι δεν δημιουργεί αυτό ασυμβίβαστο με την άσκηση του επαγγέλματός τους. Διότι, αλλιώς από το παράθυρο υπαλληλοποιούνται αυτοί οι άνθρωποι, δεν είναι μόνιμοι υπάλληλοι του κτηματολογίου. Οπότε με αυτή η ρύθμιση εφόσον κάποιος αναλάβει αυτό το καθήκον μήπως δημιουργήσει ασυμβίβαστο ως προς τα καθήκοντά του σαν γενικοί δικηγόροι .

Για τους αχρεωστήτως καταβληθέντες τους δεν έχουμε να πούμε τίποτα.

Εάν αυτό το νομοσχέδιο δεν άλλαζε και δεν ανέτρεπε όλη τη φιλοσοφία και δεν δημιουργούσε -που θα δημιουργήσει δυστυχώς- πολλά προβλήματα αν δεν φέρετε άλλη νομοθετική ρύθμιση, η οποία να δίνει λύση σε αυτά τα προβλήματα -που ξέρετε πολύ καλά- και ξέρουμε, γιατί ανησυχείτε για το 2025 και δεν είχαμε την ανησυχία για το Ταμείο Ανάκαμψης ίσως, επί της αρχής, η συμπεριφορά μας να ήταν πολύ διαφορετική. Αλλά, ως ένα σοβαρό κόμμα, ως ΠΑΣΟΚ, ακόμα διατηρούμε τις ενστάσεις μας και τις επιφυλάξεις γιατί χθες δεν απαντήθηκε δυστυχώς από το διοικητή του Ταμείου Ανάκαμψης και είπε πιστεύουμε – ευελπιστούμε ότι δεν θα έχουμε πρόβλημα. Αυτό είπε «πιστεύουμε». Εμείς, δυστυχώς, πιστεύουμε, κ. Υπουργέ, ότι θα έχετε πρόβλημα και θα είναι κρίμα να χαθούν αυτά τα χρήματα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Θεοπίστη Πέρκα, Ειδική Αγορήτρια της Κ.Ο. «ΝΕΑ ΑΡΙΣΤΕΡΑ».

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Για άλλη μια φορά, θα πω ότι βρισκόμαστε ενώπιον ενός πολύ επικίνδυνου νομοσχεδίου, που τάχα ολοκληρώνει τη διαδικασία κτηματογράφησης, αλλά στη πραγματικότητα την οδηγεί σε μια ξαφνική και απρόβλεπτη διακοπή. Διαβάζοντας το σκοπό και το αντικείμενο του νομοσχεδίου, τα άρθρα 1, 2, νομίζω, ότι δεν υπάρχει κανείς στην Αίθουσα που θα μπορούσε να διαφωνήσει. Προφανώς συμφωνούμε με τον επιδιωκόμενο σκοπό, οποιαδήποτε ρύθμιση αποσκοπεί στη διευκόλυνση της καθημερινότητας των πολιτών μας βρίσκει σύμφωνους. Το ζήτημα, όμως, εδώ, είναι να δούμε αν επιτυγχάνει τον σκοπό του το νομοσχέδιο. Δεν έχουμε και καμία εμπιστοσύνη στην κυβέρνηση, ειδικά με τα πεπραγμένα των τελευταίων πέντε χρόνων.

Θέτετε ως στόχο τη μετάβαση του συνόλου της χώρας σε καθεστώς λειτουργούντος Κτηματολογίου εντός του 2025. Μάλιστα, ο κ. Υφυπουργός μας έδωσε νούμερο, ότι είμαστε στο 52%, μετά θα είμαστε στο 75%, 85%. Μας είπατε, κύριε Υπουργέ, το 52%, ο ΣΕΓΕΚ μας είπε ότι ως σήμερα έχει γίνει το 35%, ο Διοικητής της Ειδικής Υπηρεσίας Συντονισμού του Ταμείου Ανάκαμψης και Ανθεκτικότητας, δήλωσε στην ακρόαση των φορέων, ότι το ορόσημο 341 στη Συμφωνία Ελλάδας με την Ε.Ε. για το Ταμείο Ανθεκτικότητας ορίζει ως στόχο το 85% και βρισκόμαστε ήδη στο 82,7%.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Για την ανάρτηση.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ωραία, θα μου απαντήσετε μετά και ακόμη και αν δεν είμαι στην Αίθουσα. Κάνω μια παρένθεση, κύριε Υπουργέ, όταν θέτουμε ερωτήματα περιμένουμε απαντήσεις, ακόμη και αν δεν είμαστε, γιατί όπως είπαμε πριν, την ίδια ώρα ήταν ο κ. Σταϊκούρας, βλέπουμε, όμως, τα πρακτικά και σας ακούμε, ακόμα δεν έχετε δώσει τις απαντήσεις που ζητήσαμε, θα συνεχίσω και ζήτησα χθες από τον Πρόεδρο του Ελληνικού Κτηματολογίου, να μας δικαιολογήσει τα νούμερα που αναφέρονται. Δεν απάντησε, όπως δεν απάντησε βέβαια και σε καμία άλλη από τις ερωτήσεις μου.

Παρά τις αντίθετες διαβεβαιώσεις, είναι ξεκάθαρο, ότι το νομοσχέδιο παραβιάζει τις δεσμεύσεις της χώρας έναντι του Ταμείου Ανάκαμψης, το οποίο επιδιώκει ένα αποτελεσματικό και πλήρες σύστημα κτηματογράφησης. Η Συμφωνία, το έχουμε πει πολλές φορές, μεταξύ Ε.Ε. και Ελλάδας, ορίζει τις διαδικασίες που πρέπει να ολοκληρωθούν με τους συγκεκριμένους νόμους, τις ισχύουσες διατάξεις, τις προβλέψεις υπουργικών αποφάσεων, προδιαγραφές, συμβάσεις κτλ., όλα αυτά τα οποία έρχεται να καταργήσει αυτό το νομοσχέδιο.

Μας απάντησε ο Διοικητής της Ειδικής Υπηρεσίας Συντονισμού του Ταμείου Ανάκαμψης και Ανθεκτικότητας, ότι αναφέρθηκε σε αποκλίσεις τεχνικού χαρακτήρα. Πρώτον, να ενημερώσουμε τον κ. Καβαλάκη, ότι δεν καταργεί το νόμο 4821. Δεύτερον, μη την καταγράφετε ως θετική άποψη για το νομοσχέδιο. Δεν μιλάμε για μικρές αποκλίσεις τεχνικού χαρακτήρα. Ρωτήστε, κύριε Υφυπουργέ, την Υπηρεσία τι σημαίνουν μικρές αποκλίσεις τεχνικού χαρακτήρα. Έχουν εμπειρία; Μιλάμε για δραματικές και ο όρος είναι κυριολεκτικός. Δραματικές, λοιπόν, αλλαγές στο τρόπο σύνταξης του Κτηματολογίου. Αυτό που είπε ο κ. Καβαλάκης, επιβεβαιώνει την εκτίμησή μας, ότι υπάρχει πρόβλημα και είναι κρίμα που δεν παρέστη ο εκπρόσωπος βεβαίως της Αντιπροσωπείας της Ε.Ε. στην Ελλάδα.

Θα ξανά αναφερθώ σε αυτά που γνωρίζουμε όλοι, πώς γίνεται η διαδικασία. Η προανάρτηση αποτελεί μέρος των προδιαγραφών, γιατί είπαμε ότι δεν υπάρχει, είναι άτυπη.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δεν προβλέπεται νομοθετικά.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Υπάρχει Υπουργική Απόφαση και ΦΕΚ, κ. Υπουργέ. Η Υπουργική Απόφαση έχει δημοσιευτεί και σε ΦΕΚ. Είναι πολύ σημαντική, είναι αυτή που έχει μεν άτυπο χαρακτήρα και δεν έχει κανένα κόστος και συμμετέχουν οι πολίτες βήμα βήμα, για να μη γίνονται ακριβώς λάθη. Πράγματι, θα δεχτώ, ότι οι μελέτες κτηματογράφησης πολλές φορές έχουν λάθη, είναι πολύ λογικό, άρα, χρειάζονται απαραίτητα ελέγχους πριν πάνε στο λειτουργούν Κτηματολόγιο.

Οι έλεγχοι μέχρι σήμερα γίνονται με δύο τρόπους, προανάρτηση, ανάρτηση, τρίτος βαθμός έλεγχος των πολιτών και ο δεύτερος τρόπος ελέγχου είναι της υπηρεσίας που κάνει δειγματοληπτικό έλεγχο. Τριακόσια δικαιώματα μόνο, τόσα μπορούν και αυτές οι υπηρεσίες και αν βρεθούν λάθη επανέρχεται κλπ. Τώρα τι μας λέτε; Ότι θα την στέλνω απευθείας στο λειτουργούν, όμως χωρίς προανάρτηση, διορθώσεις, ότι προβλέπεται και όποτε θέλει θα πηγαίνει ο πολίτης να το δηλώνει, θα το ελέγχει ο πιστοποιημένος μηχανικός σε δεύτερο βαθμό, θα τις διορθώνουν οι υπηρεσιακοί παράγοντες. Αντιδράσεις, αλλά επιμένω, ότι ο πιστοποιημένος μηχανικός αντικαθιστά στην ουσία τη διαδικασία προανάρτησης και ανάρτησης.

Στο άρθρο 3, για την ολοκλήρωση ένταξης της επικράτειας σε καθεστώς λειτουργούντος Κτηματολογίου, και 4, διεκπεραίωση κτηματογράφησης εντός λειτουργούντος Κτηματολογίου, σας ζητάμε εμείς εδώ, με απλά λόγια, να μας περιγράψετε τη διαδικασία που προβλέπει αυτό το άρθρο και υπεκφεύγετε συνεχώς, με κάποιες διατυπώσεις, θα αναφερθώ και παρακάτω, που δεν έχουν σχέση με την πραγματικότητα.

Υπεκφεύγετε συνεχώς με κάποιες διατυπώσεις -θα σταθώ και παρακάτω- που δεν έχουν σχέση με την πραγματικότητα. Υπεκφεύγετε εσείς και οι πισθέντες από εσάς, όπως ο πρόεδρος του φορέα, αλλά και ο πρόεδρος του ΣΕΓΕΚ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Πολιτικής):** Ποια είναι η ερώτηση;

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Βεβαίως. Σας ρωτώ, πως είναι η διαδικασία του άρθρου 3, γιατί αντιδράσατε και σ’ αυτά που είπα εγώ.

Βεβαίως, εδώ πρέπει να δηλώσω ότι είμαι πολύ εντυπωσιασμένη, από την παρουσία των τεχνικών φορέων των διπλωματούχων μηχανικών.

Το ΤΕΕ που έχει μεγάλη εμπειρία, δεν εμφανίστηκε.

Ο Πανελλήνιος Σύλλογος Ελλήνων Αγρονόμων Τοπογράφων Μηχανικών, δεν εμφανίστηκε και ο φορέας που εκπροσωπεί τους αναδόχους, δηλώνει ότι καλώς σταματούν οι μελέτες τους, με μοναδικό κοινό επιχείρημα ότι η συμμετοχή των πολιτών είναι εξαιρετικά χαμηλή, της τάξης του 0,2% ανά μήνα. Πρώτον, δεν είναι ακριβές το νούμερο και δεύτερον, δεν είναι αυτή η ουσία.

Ο Πρόεδρος του Σωματείου των εργαζομένων στο Κτηματολόγιο, περιέγραψε το Κτηματολόγιο «ως βόμβα» που περιμένουν όλοι να σκάσει, στο οποίο προστίθεται με το παρόν νομοσχέδιο το βάρος της κτηματογράφησης εντός λειτουργούντος Κτηματολογίου με τα άρθρα 3 και 4. Δεν είναι δυνατόν να μιλάμε για οριστικοποίηση των πρώτων εγγραφών, όταν το ηλεκτρονικό σύστημα του Κτηματολογίου πέφτει κάθε μέρα, όταν δεν μπορούν να καταχωρήσουν πράξεις. Το Κτηματολόγιο παρά τις εξαιρετικά φιλότιμες προσπάθειες των υπαλλήλων, είναι έντονα υποστελεχωμένο.

Μας λέτε ότι ο στόχος είναι οι ενιαίοι κανόνες για όλους ως το 2025. Και επανέρχομαι: Πως μπορούμε να μιλάμε για νέους κανόνες στο λειτουργούν, όταν σε αυτό θα συνυπάρχουν εγγραφές που έχουν περάσει τη διαδικασία κρίσης των επιτροπών ενστάσεων, εγγραφές που θα περάσουν από αυτή τη διαδικασία, εγγραφές που θα ελεγχθούν από τον πιστοποιημένο μηχανικό, εγγραφές που προέρχονται από πίνακες και διαγράμματα προ ανάρτησης, προ-προ ανάρτησης, προ ανάρτησης μετά από την ανάρτηση χωρίς τη σύνταξη εκθέσεων ή με σύνταξη εκθέσεων που έχουν ή δεν έχουν εκφράσει οι ενδιαφερόμενοι τη συγκατάθεση ή την άρνησή τους, από εγγραφές που έχουν ελεγχθεί με βάση τις επιτρεπτές αποκλίσεις. Δημιουργείται χάος και θέλω να μου το απαντήσετε αυτό.

Η Ολομέλεια των Προέδρων των Δικηγορικών Συλλόγων ζητάει να δοθεί παράταση τουλάχιστον ενός έτους για τη διόρθωση, διότι υπάρχουν χιλιάδες ακίνητα, που δεν έχουν προβεί σε δήλωση. Εδώ, θα πω και λόγω άγνοιας μπορεί, αλλά, επίσης, είναι και η πεπατημένη, περιμένουν όλοι μια παράταση, γιατί γίνεται παράταση της παράτασης.

Επίσης, το ελληνικό δημόσιο, δεν θα κλείσουμε έτσι το Κτηματολόγιο για να φανεί ότι έκλεισε και να τρέχουν οι πολίτες και η ελληνική πολιτεία τα επόμενα χρόνια και πάλι δεν θα έχουμε Κτηματολόγιο που θα λειτουργεί.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Πολιτικής):** Εσείς θέλετε παράταση;

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Αφήστε να ολοκληρώσω, κύριε Υπουργέ.

Επίσης το ελληνικό δημόσιο με νόμο για τα καταπατημένα, θα προβεί σε απολύσεις κατεχομένων εκτάσεων. Εκεί, τι θα γίνει;

Υπάρχουν πολλοί ιδιώτες που αμφισβητούν το δικαίωμα του δημοσίου. Δεν ξέρω αν σας έχουν απασχολήσει αυτά.

Τώρα, έχουμε το άρθρο 7, για τους πιστοποιημένους μηχανικούς. Η εμπειρία από την καταγραφή και νομιμοποίηση της αυθαίρετης δόμησης, θα έπρεπε να μας έχει προβληματίσει. Για αυτό το θέμα, έχει τοποθετηθεί ο Σύλλογος Διπλωματούχων Αγρονόμων Τοπογράφων βορείου Ελλάδος. Δεν θα επιμείνω.

Σχετικά με το άρθρο 8, για την υποβολή αίτησης διόρθωσης και κοινοποίησης. Για άλλη μια φορά επιλέγεται η νομοτεχνικά τουλάχιστον άστοχη επέμβαση στο δίκαιο της διόρθωσης των κτηματολογικών εγγραφών με νομοθέτημα, εκτός του ν.2664/98. Η πρακτική αυτή, όχι μόνο δεν συμβάλλει στις ανάγκες της συστηματικής ερμηνείας των οικείων διατάξεων, αλλά και έρχεται σε ευθεία αντίθεση με το εδώ και πολύ καιρό ευρέως υποστηριζόμενο στη θεωρεία αίτημα, για κωδικοποίηση εν γένει της κτηματολογικής νομοθεσίας. Είναι μια διαδικασία πολύπλοκη και κοστοβόρα.

Τώρα, όσον αφορά το πολυδιαφημισμένο άρθρο 11, για την εισήγηση νομικού ελέγχου με τη χρήση συστήματος τεχνητής νοημοσύνης. Δεν είμαστε προφανώς καθόλου αρνητικοί στις νέες τεχνολογίες και στα συστήματα τεχνητής νοημοσύνης. Το ελληνικό δημόσιο και όλα τα νομικά πρόσωπα, θα έπρεπε να προσαρμοστούν στα νέα δεδομένα της ψηφιακής μετάβασης, όμως πάντα με την απαιτούμενη επεξεργασία και ασφάλεια. Είναι πρόσφατη η κυβερνοεπίθεση που έγινε στο ελληνικό Κτηματολόγιο και με έκπληξη ακούσαμε χθες τον Διοικητή της Εθνικής Αρχής Κυβερνοασφάλειας, να μας λέει ότι δεν έχει καμία απολύτως αρμοδιότητα με το Κτηματολόγιο. Άρα, είναι μόνο για επικοινωνιακούς λόγους μόνο; Αυτός είναι ο σκοπός του άρθρου;

Αναφέρθηκε και πριν ότι είναι λάθος η προβλεπόμενη δυνατότητα εικοσιτετράωρης, στο άρθρο 12, ψηφιακής υποβολής πράξεων. Δημιουργείται ανασφάλεια δικαίου και αναφέρθηκε το παράδειγμα για κάποια εισπρακτική ότι μπορεί να καταχωρήσει μια προσημείωση και την ίδια ώρα να γίνεται μια αγοραπωλησία.

Στο άρθρο 16, για τη δυνατότητα μονομερούς διόρθωσης στοιχείων συμβολαίων. Διαμαρτυρήθηκε η Συντονιστική Επιτροπή Συμβολαιογραφικών Συλλόγων Ελλάδος, γιατί είναι λάθος όταν δεν έχουμε οριζόντια ιδιοκτησία, να μπορεί ο καθένας μονομερώς να διορθώνει για αυτόν τον ίδιο τίτλο και θα έπρεπε να είναι και δύο.

Αντίθετοι είμαστε και στο άρθρο 20, για την ανάθεση έκδοσης απόφασης επί καταχώρισης πράξεων σε δικηγόρους με σχέση έμμισθης εντολής και αυτό, αναφέρθηκε.

Θα περάσω ορισμένα άρθρα και θα πω το εξής, γιατί βλέπω ότι δεν έχω χρόνο. Υπάρχουν και θετικές διατάξεις, όπως για παράδειγμα, οι λοιπές διατάξεις του Υπουργείου Ψηφιακής Διακυβέρνησης, τα άρθρα 26 έως 30, για την ανακύκλωση αρχείων μετά από την περαίωση της διαδικασίας κτηματογράφησης, για την εγγραφή των πολιτών στο Εθνικό Μητρώο Επικοινωνίας, για την ηλεκτρονική διακίνηση εγγράφων, για το σύστημα αυθεντικοποίησης και εξουσιοδότησης προσώπων, προστασία εκπομπών κτλ. και για το άρθρο 25, που παρέχεται στους δικηγόρους η δυνατότητα συνέχισης έκδοσης βεβαιώσεων.

Επίσης, αναγνωρίζουμε και το ξαναλέω ότι μεταξύ του νομοσχεδίου που δόθηκε στη διαβούλευση και αυτό που κατατέθηκε, υπάρχουν αρκετές βελτιώσεις και πολλές από αυτές, είτε σε επιμέρους άρθρα είτε σε συνδυασμό μεταξύ τους, δείχνουν ότι η αλλαγή φιλοσοφίας -και αυτό λέμε- στη σύνταξη του Κτηματολογίου δεν είναι μονόδρομος, ακόμη και γι’ αυτούς που συνέταξαν αυτό το νομοσχέδιο. Δεν θα αναφερθώ περαιτέρω.

Θα πω το εξής. Κύριε Υφυπουργέ, μας έχετε πείσει ότι δεν σηκώνετε μύγα στο σπαθί σας, τόσο πολύ, που η μόνη μας απορία είναι κάθε φορά «με ποιον, με ποιους, εύλογα ή όχι, θα στοχοποιήσετε ανά συνεδρίαση. Θεωρώ ότι υποτιμάται ακραία την κοινοβουλευτική διαδικασία.

Εσείς λάτρεις της τεχνικής νοημοσύνης, δεν έχετε καταθέσει ούτε έναν αριθμό που να τεκμηριώνεται από τα στοιχεία που έχετε και να τεκμηριώνει και την πρότασή σας. Συζητήσαμε αρκετά. Σας ζητήσαμε και ζητάμε να καταθέσετε στοιχεία και εξακολουθείτε να μην το κάνετε. Θα σας τα αναφέρω και θα τα γράψω κιόλας, σας τα είπα ακριβώς, όπως πόσες εγγραφές έχουμε και πόσα είναι πού θα μπουν στο λειτουργούν. Θα σας τα πω αναλυτικά.

Η δική μου ερμηνεία είναι πως ψάχνετε αγωνιωδώς να βρείτε λόγους για να δικαιολογήσετε αυτό τον ξαφνικό θάνατο της κτηματογράφησης. Δεν θα τον βρείτε, όμως. Είναι ένα έργο, που όντως αναμετρήθηκε διαχρονικά με τις τεράστιες αδυναμίες του ελληνικού κράτους, από την ίδρυσή του θα έλεγα, αλλά όπως έχω ξαναπεί, η αιτία των καθυστερήσεων ήταν κυρίως οι πολιτικές ηγεσίες και ότι θα είστε και εσείς στη λίστα αυτών που καθυστέρησαν και συνέβαλαν σε πολύ μεγάλες καθυστερήσεις όσον αφορά την ολοκλήρωση του Κτηματολογίου.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Έχετε ολοκληρώσει, κυρία Πέρκα;

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Βεβαίως, σας ευχαριστώ πολύ, κύριε Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Κύριε Πρόεδρε, ως προς την ψήφιση επί της αρχής, επιφυλασσόμαστε για την Ολομέλεια και θα τοποθετηθούμε συνολικά και αναλυτικά για τα άρθρα, στην Ολομέλεια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Ρούντας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Πολιτικής):** Κύριε Πρόεδρε, θα ήθελα το λόγο για να απαντήσω στα ερωτήματα της κυρίας Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Πρόεδρε, συγνώμη, κύριε Υπουργέ, θα περιμένω στο τέλος της διαδικασίας να απαντήσετε στα ερωτήματά μου.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Ρούντας.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Κύριε Πρόεδρε, κύριε Υπουργέ, κυρίες και κύριοι συνάδελφοι, θεωρούμε ότι είναι ένα νομοσχέδιο κύριε Υπουργέ, που έχει αρκετά προβλήματα, δηλαδή είναι κατά βάση προβληματικό, αλλά έχει και θετικές διατάξεις σίγουρα. Πριν όμως ξεκινήσω την τοποθέτησή μου, θα ήθελα να αναφερθώ σε κάτι, για το οποίο σας το προτείναμε στην πρώτη συνεδρίαση της Επιτροπής, σε ότι αφορά στους ομοιόμορφους κανόνες και μας απαντήσατε για το Εγχειρίδιο Ενιαίων Κανόνων Νομικού Ελέγχου και διορθώστε με αν κάνω λάθος, θα σας διάβασα ακριβώς πώς μας απαντήσατε από τα πρακτικά. «Αν μπείτε λέει σήμερα στο ktimatologio.gr, στην αρχική του σελίδα είναι διαθέσιμο το Εγχειρίδιο Ενιαίων Κανόνων Νομικού Ελέγχου, το οποίο -κάθε βδομάδα- κάθε δύο εβδομάδες συνεδριάζει η αρμόδια επιτροπή, στην οποία συμμετέχουν συμβολαιογράφοι, δικηγόροι, προϊστάμενοι και συμφωνούν για κάθε γκρίζο ζήτημα, πώς ρυθμίζεται». Αυτό, λοιπόν, είναι διαθέσιμο σήμερα. Μου κάνει εντύπωση πριν κάνετε την κριτική σας, πως κανένας πολιτικός σας αντίπαλος, δεν το έχει ψάξει καν. Διορθώστε με, αν κάνω λάθος.

Είναι αυτό που σας δείχνω, σωστά;

Είναι στην ιστοσελίδα την κεντρική, 68 σελίδες. Θα σας πω. Αυτό όμως, είναι ένας απλός οδηγός και ασχολείται με τέσσερις μόνο περιπτώσεις, την αγοραπωλησία με συμβολαιογραφικό έγγραφο και το διαβάζω ακριβώς, «δωρεά εν ζωή, γονική παροχή και αποδοχή κληρονομιάς με συμβολαιογραφικό έγγραφο» και έχει πίσω για την ακρίβεια και 4 «Check List» -να το πω έτσι- και τι έγγραφα πρέπει να υπάρχουν, αυτά τα έγγραφα όμως τα γνωρίζει και ένας απλός βοηθός ενός συμβολαιογράφου;

Θέλω να πω ότι αυτός εδώ ο οδηγός, για τον οποίο επικαλείστε και λέτε ότι λύνει τα δύσκολα προβλήματα του Κτηματολογίου και διαμορφώνει ένα πλαίσιο ασφάλειας δικαίου και ομοιόμορφων κανόνων, σε καμία των περιπτώσεων, δεν ανταποκρίνεται σε αυτό το οποίο λέτε. Δεν έχει κάποια δυσκολία, κάποια από τα πάρα πολλά προβλήματα που συναντούν οι δικηγόροι, οι συμβολαιογράφοι και στο κάτω - κάτω οι Έλληνες πολίτες. Για παράδειγμα, τι γίνεται στις περιπτώσεις σε μια πολυκατοικία που στο γεωτεμάχιο έχουμε λίγο περισσότερα χιλιοστά από 1.000 ή λίγο λιγότερα ή στις περιπτώσεις που εκκρεμούν οι περιπτώσεις εφαρμογής των κυρώσεων πράξη εφαρμογής που αλλάζουν και τα όρια; Δηλαδή, στο ενδιάμεσο τι γίνεται γίνονται μεταβιβάσεις; Πώς γίνονται οι μεταβιβάσεις;

Ένας οδηγός 68 σελίδων, σε καμία των περιπτώσεων, κατά τη γνώμη μας, δεν ρυθμίζει με ομοιόγραφους κανόνες εφαρμογής για όλες τις εκατοντάδες χιλιάδες περιπτώσεων Ελλήνων πολιτών σε όλη την Ελλάδα, δεν λύνει γκρίζα ζητήματα. Και, μάλιστα, αναφέρεται μέσα για μια επιτροπή. Εδώ ό,τι φαίνεται, απ’ ό,τι διαβάζω στην ιστοσελίδα, στην αρχική σελίδα του εγχειρίδιου, δεν αναφέρεται κάποια επιτροπή, δηλαδή, εκτός αν υπάρχει. Συνεδριάζει κάποτε; Είναι θεσμικό όργανο; Από ποιους αποτελείται; Υπάρχουν εγκύκλιοι; Αποστέλλονται;

Εμείς θέλουμε να υπάρχει μια τέτοια επιτροπή. Αυτό που σας προτείναμε είναι κατ’ αντιστοιχία με το Συμβούλιο Λογιστικής Τυποποίησης. Είναι ένα Συμβούλιο, το οποίο εποπτεύει το λογιστικό θεσμό γενικά και τον οποίο εφαρμόζουν οι επιχειρήσεις σε όλη την Ελλάδα και υπάρχει ασφάλεια δικαίου. Δεν χρειάζεται κάθε λίγο και λιγάκι να ρωτάμε τι γίνεται και, πόσο μάλλον, εν προκειμένω, στα κτηματολογικά γραφεία ο καθένας να κάνει το δικό του και να μην ξέρουν ούτε οι δικηγόροι, ούτε οι συμβολαιογράφοι, ούτε οι πολίτες τι να κάνουν. Αυτό σας προτείναμε. Δεν θέλουμε έναν οδηγό 68 σελίδες, 1.068, 2.068, αλλά να λύνει δύσκολες περιπτώσεις. Αυτές εδώ είναι απλές περιπτωσιολογίες. Μάλιστα, σας αναφέρω, κύριε Υπουργέ, ότι για αυτό το ζήτημα σας έχω υποβάλλει και γραπτή ερώτηση, με υπ’ αριθμ. πρωτ. 6841/18-9-2024. Και το λέω αυτό, για να μη δημιουργούνται παρεξηγήσεις και ασάφειες ότι δεν μελετήσαμε τον οδηγό και την ιστοσελίδα.

Τώρα να μπω στα άρθρα 3 και 4, κ. Υπουργέ. Θεωρούμε ότι αλλάζουν τελείως την εικόνα που είχαμε μέχρι τώρα για το Κτηματολόγιο και θεωρούμε ότι θα δημιουργηθεί μια τεράστια αναστάτωση. Και γιατί το λέω αυτό; Μέχρι στιγμής στο υφιστάμενο καθεστώς οι αρχικές κλιματολογικές εγγραφές, τι έκαναν στην ουσία; Αποσαφηνίζανε το ιδιοκτησιακό καθεστώς πάνω σε ένα ακίνητο, το οποίο, μάλιστα, ήταν προϊόν μια πολύ σοβαρής ενδελεχούς και επιστημονικής μελέτης και έρευνας, κοπιώδους, θα έλεγα. Και στην ουσία σε τι απαντούσαν οι αρχικές εγγραφές; Στο ποιος είναι ο ιδιοκτήτης, ποιος κατέχει τι και με τι τίτλο.

Και, μάλιστα, πάνω σε αυτή την απάντηση όλος ο νομικός κόσμος και εμείς οι δικηγόροι και οι συμβολαιογράφοι και φυσικά όλοι οι Έλληνες πολίτες, ένιωθαν μια ασφάλεια, γιατί τηρείτο αυτό που λέει στο άρθρο 13 του ν.2664/1998, ότι τα κτηματολογικά φύλλα τεκμαίρονται ότι είναι ακριβή. Με αυτά εδώ τα άρθρα 3 και 4, ανατρέπεται τελείως αυτό το τεκμήριο. Δηλαδή, δεν θα υπάρχει ακρίβεια, ούτε ασφάλεια δικαίου, δεν θα έχουμε ασφάλεια. Και γιατί το λέω; Γιατί στις κτηματολογικές εγγραφές θα υπάρχουν αστερίσκοι. Όπως διαβάζουμε, στα άρθρα 11α΄ και 12α΄ του παρόντος νομοσχεδίου, λέει «τι θα είναι αυτές οι σημειώσεις»; Αριθμοί πρωτοκόλλου, δηλώσεων, ενστάσεων και τις διορθώσεις και αιτήσεων διόρθωσης και, μάλιστα, για αυτές τις δηλώσεις οι Έλληνες πολίτες έχουν πληρώσει και το σχετικό παράβολο. Θα περιμέναμε, τουλάχιστον, οι ενστάσεις, οι διορθώσεις και όλα να έχουν ελεγχθεί οριστικά, πριν παραδοθεί το Κτηματολόγιο. Έτσι, όπως το κάνετε τώρα με αυτές τις ρυθμίσεις, θα τους προδώσετε «τρόπον τινά», γιατί ούτε θα έχουν ρυθμιστεί, πριν παραδοθεί το Κτηματολόγιο, με αποτέλεσμα να υπάρχει πληθώρα προβλημάτων. Δεν θα υπάρχει ασάφεια δικαίου, δεν θα ξέρει κανείς ποιος έχει τι και φυσικά δεν έχουμε κάποια σαφή ένδειξη για το πότε θα ολοκληρωθούν.

Αν δεν κάνω λάθος, το είπαν και οι φορείς και οι εργαζόμενοι στο Κτηματολόγιο, ότι έχουν ήδη μεγάλο φόρτο εργασίας. Σκεφτείτε, δηλαδή, πως θα φαινόταν στον κόσμο της αγοράς, στις μεταβιβάσεις των ακινήτων, όταν κάποιος αναρτά τους δικαιούχους και από κάτω υπάρχει σημείωση, σημείωση, σημείωση δηλαδή, ένσταση, ένσταση, ένσταση. Δεν είναι οριστική κυριότητα και δεν χρειάζεται τεχνητή νοημοσύνη να καταλάβει κάποιος ότι αυτό θα δημιουργήσει πρόβλημα, αρκεί η απλή ανθρώπινη νοημοσύνη.

Σε ό,τι αφορά στα άρθρα 7 και 10, στην έκδοση απόφασης διόρθωσης γεωμετρικών στοιχείων από μηχανικούς. Σε πρώτο βαθμό, θεωρούμε ότι όντως είναι μια σωστή ρύθμιση, πλην όμως, θεωρούμε ότι υπάρχουν κενά. Θα σας πω κάποιες επισημάνσεις μας. Θεωρούμε ότι δεν αναφέρονται μέσα στο σχέδιο νόμου τα κριτήρια, οι κατευθυντήριες γραμμές. Ποια θα είναι διαδικασία; Πώς θα γίνονται αυτές οι διορθώσεις; Θα πρέπει, λοιπόν, η σχετική αξία που θα έχουν αυτοί οι μηχανικοί να είναι σαφώς οριοθετημένη, να αναφέρεται ρητά μέσα στον νόμο.

 Ένα δεύτερο σημείο είναι - νομίζω ότι εκφράσθηκε και ο εκπρόσωπος των τοπογράφων μηχανικών στους θεσμούς - για την προθεσμία των 10 ημερών που φέρει το σχέδιο νόμου για την έκδοση της απόφασης. Θεωρούμε ότι είναι μικρό το χρονικό διάστημα, δεδομένου των ήδη μεγάλων δυσκολιών, προβλημάτων που υπάρχουν και του φόρτου εργασίας φυσικά.

Τρίτο σημείο είναι η διαδικασία και οι υποχρεωτικές ηλεκτρονικές επιδόσεις με την καταχώρηση στη ψηφιακή θυρίδα του πολίτη. Θεωρούμε ότι αυτό είναι μια ασφυκτική υποχρεωτικότητα στο πλαίσιο της ψηφιακής μετάβασης. Πρέπει όλη την ώρα ο πολίτης να είναι καρφωμένος πάνω στην ψηφιακή του θυρίδα; 24 ώρες το 24ωρο; Και αν αντιληφθεί εμπρόθεσμα την επίδοση. Δηλαδή, αν την αντιληφθεί το βράδυ και χάσει κάποια προθεσμία, τι θα κάνει;. Θα κάνω μια ερώτηση: Στη Θεσσαλία οι άνθρωποι είναι κατεστραμμένοι. Πριν λίγες ημέρες βρέθηκα ξανά και είδα εικόνες καταστροφής. Πιστεύετε ότι αυτοί οι άνθρωποι μπορεί να έχουν μια άμεση επαφή με την ψηφιακή τους θυρίδα; Πραγματικά καλούμε αυτή την διάταξη να την αποσύρετε. Ή πόσο μάλλον σε ότι αφορά στους πολίτες της τρίτης ηλικίας. Πιστεύετε ότι οι άνθρωποι που δεν είναι εξοικειωμένοι με την ψηφιακή μετάβαση, έχουν αυτή τη δυνατότητα; Ξέρουμε πολύ καλά τι συμβαίνει στην επαρχία. Λένε στα παιδιά τους ότι δεν βλέπουν καλά και ζητούν βοήθεια. Κι αυτό ζητάμε να το αποσύρετε.

Άλλη μια αστοχία. Μιλάτε για μια δευτεροβάθμια επιτροπή επί των αιτήσεων διορθώσεως γεωμετρικών στοιχείων. Αποτελείται από δύο μέλη. Μου είναι αδιανόητο ότι υπάρχει επιτροπή με δύο μέλη. Θεωρώ ότι πρέπει να είναι αρκετά περισσότερα τα μέλη. Το λέω με ευγένεια.

Στο άρθρο 12, στη δυνατότητα 24ωρης ψηφιακής υποβολής πράξεων, είμαστε επιφυλακτικοί, γιατί ναι μεν μπορεί να βοηθούνται οι πολίτες να προχωρήσουν τις υποθέσεις τους, αλλά σκεφτείτε ότι υπάρχουν και πάρα πολλοί κακόπιστοι. Δεν μπορεί τρεις η ώρα το βράδυ να επιβάλλονται κατασχέσεις ή υποθήκες. Αναφέρθηκε και από άλλους συναδέλφους. Θα υπάρχει τρομερή ανασφάλεια δικαίου. Σας καλούμε να το αποσύρετε αυτό. Θα είμαστε και πιο αναλυτικοί στις επόμενες συνεδριάσεις και στην Ολομέλεια.

Σε ότι αφορά στους δήμους, λέτε ότι κάποιοι από τους δήμους ζητάνε να τους έρθει υλικό. Σε αυτούς που δεν ζητάνε, τι θα γίνει; Αυτό το αρχειακό υλικό που θα πάει;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Σε εμάς.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ˝ΝΙΚΗ˝»**): Δηλαδή, θα το έχετε εσείς. Ωραία.

Υπάρχουν, όπως σας είπα, κάποια θετικά άρθρα. Για το 16, παράγραφος 1, όπως είπαν όχι οι συμβολαιογράφοι, κινούμαστε κι εμείς στην ίδια κατεύθυνση.

Στο άρθρο 20, στην ανάθεση καθηκόντων έκδοσης απόφασης καταχώρισης πράξεως και εστιάζω κι εγώ ως δικηγόρος, θα θέλαμε αυτό να μην έχει υποχρεωτικότητα. Δηλαδή, να μη γίνεται αν λάβει απόφαση το Διοικητικό Συμβούλιο του φορέα, παρά μόνο αν το ζητήσουν οι ίδιοι. Γιατί, θεωρούμε ότι υπαλληλοποιούνται οι δικηγόροι. Κάτι που δεν επιτρέπεται και είναι αντίθετο στο πνεύμα του κώδικα των δικηγόρων και στη φύση του δικηγορικού λειτουργήματος.

Για το άρθρο 21, προτιμότερο θα ήταν, κατά τη γνώμη μας, να κινηθείτε σε μονιμότερες λύσεις. Δεν ξέρω κατά πόσο είναι εύκολο να φύγει ένας άνθρωπος από την ηπειρωτική Ελλάδα και να πάει για ένα μόνο χρόνο σε νησιωτικές περιοχές και να ξαναγυρίσει. Αν σκεφτείτε μονιμότερες λύσεις, αυτό θα βοηθήσει πολύ περισσότερο και την ανάπτυξη στην περιφέρεια.

Το άρθρο 27. Θεωρούμε ότι είναι άκρως επικίνδυνο, γιατί η κεντρική βάση που αναφέρετε αφορά στον προσωπικό αριθμό. Θεωρούμε ότι εκεί η κατοχή του κινητού και αργότερα μπορεί το smartphone ή κάτι άλλο, να είναι υποχρεωτική. Θα είναι δηλαδή το υποχρεωτικό μέσο με το οποίο θα συναλλάσσεται ο πολίτης με το δημόσιο. Δεν ξέρω και γιατί όχι με τον ιδιωτικό φορέα.

Τελειώνοντας, στο άρθρο 28, για την ηλεκτρονική διακίνηση εγγράφων, αναφέρω κάτι που διάβασα στην ανάλυση συνεπειών ρύθμισης ότι «4 χρόνια μετά τη διάταξη αυτή, τον 4727/20, κρίνεται ότι οι συνθήκες είναι ώριμες προκειμένου το προαναφερθέν καθεστώς Opt in να μετατραπεί σε Opt out. Μέχρι τότε υπήρχε διαζευκτική ευχέρεια. Δηλαδή, όποιος πολίτης ήθελε, μπορεί να συναλλαχθεί υποχρεωτικά με το δημόσιο, με το κράτος. Τώρα τους βάζουμε όλους υποχρεωτικά μέσα και όποιος δεν θέλει, φεύγει. Αν φύγει, όμως, θα μείνει εκτός κοινωνίας.

Αυτές είναι οι επισημάνσεις μας. Τα υπόλοιπα θα τα πούμε στην επόμενη Επιτροπή και στην Ολομέλεια. Σας ευχαριστώ, κύριε Πρόεδρε, για τον επιπλέον χρόνο που μου δώσατε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει η κυρία Κομνηνάκα. Να ψηφίσετε επί της αρχής παρακαλώ.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. ««ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»)**: Με συγχωρείτε, ήμουν στην Ολομέλεια πριν. Επί της αρχής, καταψηφίζουμε. Το έχουμε ήδη πει.

Από τη χθεσινή ακρόαση των φορέων, αυτό που μπορεί κάποιος με ασφάλεια να συμπεράνει, είναι ότι οι διακηρυσσόμενοι στο άρθρο 1 σκοποί του νομοσχεδίου, δεν πρόκειται να επιτευχθούν.

Ήταν χαρακτηριστική η τοποθέτηση των εργαζομένων που μίλησαν για βόμβα έτοιμη να εκραγεί, με δεδομένη την υποστελέχωση και με δεδομένα, επίσης, τα τεράστια προβλήματα και καθυστερήσεις που συνολικά έχει η διαδικασία της κτηματογράφησης, που ανατέθηκε σε αναδόχους, που μπορεί βεβαίως να πήραν παχυλές αμοιβές, αλλά ακόμα πιο παχυλά ήταν τα λάθη και τα προβλήματα. Και τώρα, βεβαίως, έρχεστε και με το άρθρο 6 να παρατείνετε ουσιαστικά τις συμβάσεις των εργολάβων που ταΐστηκαν από τα λεφτά του λαού για μια διαδικασία που θα έπρεπε να είναι στην αποκλειστική ευθύνη και αρμοδιότητα του Κράτους, χωρίς καμιά επιβάρυνση για τις εργατικές και λαϊκές οικογένειες.

Βεβαίως, αρκούσε και η μέχρι τώρα εμπειρία, πέρα από τη χθεσινή συζήτηση με τους φορείς, για να οδηγηθεί κανείς σε αυτό το συμπέρασμα ότι ούτε για ασφάλεια δικαίου μπορούμε να μιλάμε, πολύ περισσότερο για μείωση των μακροχρόνιων δικαστικών διαμαχών ή του κόστους για το λαό, που φτάνει πολλές φορές να είναι μεγαλύτερο ακόμα και από την αξία των ίδιων των ακινήτων τους, πέρα από την μακροχρόνια ταλαιπωρία, την οποία υφίστανται. Και, βεβαίως, οι σημερινές τροποποιήσεις στην πραγματικότητα αποτελούν και ομολογία των καθυστερήσεων στην κτηματογράφηση που ανατέθηκαν στους διάφορους εργολάβους -μεγάλες εταιρείες- και τώρα η επίσπευση χωρίς ουσιαστικά την ενδιάμεση φάση της ανάρτησης, θεωρούμε ότι θα έρθει να δημιουργήσει πολύ περισσότερα προβλήματα.

Αναφερθήκαμε σε συγκεκριμένες περιπτώσεις, για παράδειγμα, τα ζητήματα των κληρονομιών που παραμένει μεγάλο πρόβλημα που δεν αντιμετωπίζεται, κατά τη γνώμη μας ούτε με τις εν λόγω διατάξεις και αναρωτιόμαστε τι θα γίνει με τις αποδοχές κληρονομιάς, για τις οποίες δεν έχει υποβληθεί καμία δήλωση ούτε και εκπρόθεσμα μετά την ανάρτηση στα ακίνητα αγνώστου, για παράδειγμα. Αυτά θα πάνε στα δικαστήρια ή μήπως νομίζετε ότι μπορούν πραγματικά να λυθούν εκκρεμότητες μέχρι τις 30 Νοεμβρίου, όταν για παράδειγμα τα πιστοποιητικά νομιμοποίησης κληρονομικού δικαιώματος εκδίδονται με πολύ μεγαλύτερες καθυστερήσεις από τα δικαστήρια, ιδιαίτερα των Αθηνών, ειδικά και μετά την κατάργηση των Ειρηνοδικείων ή μπορεί να χρειάζεται και για μήνες για εκκαθάριση δηλώσεων φόρου κληρονομιάς, για παλιούς θανάτους και λοιπά;

Τελικά, οι εργαζόμενοι και τα λαϊκά στρώματα που κληρονομούν την αποκτημένη με τεράστιους κόπους, μικρή ιδιοκτησία από γονείς και συγγενείς μένουν τελείως απροστάτευτοι να ταλαιπωρούνται σε μια τελικά πλέον απίθανη ψηφιακή γραφειοκρατία, πολύ περισσότερο σήμερα, όταν το νέο τοπίο που διαμορφώνεται προϋποθέτει ικανότητα στη χρήση ψηφιακών συστημάτων από ειδικούς στην πραγματικότητα επαγγελματίες. Δεν είναι δυνατόν βεβαίως να υπάρχει σχετική έλλειψη εξοικείωσης και μάλιστα με πλατφόρμες που δεν αφορούν σε καθημερινές ανάγκες, που προϋποθέτουν νομικές και τεχνικές γνώσεις και βεβαίως σε αυτές τις περιπτώσεις είναι γνωστό ότι μόνιμα ωφελημένοι βγαίνουνε οι μεγάλοι πελάτες και οι μεγάλες εταιρείες, πολυεπαγγελματικές, δικηγορικές, τεχνικές και λοιπά, γιατί ούτε βεβαίως οι αυτοαπασχολούμενοι δικηγόροι και οι συμβολαιογράφοι είναι δυνατόν να ανταποκρίνονται ολοένα και θα δυσκολεύονται τέλος πάντων να ανταποκρίνονται στον πολύ χρόνο που απαιτούν συνήθως αυτές οι διαδικασίες.

Ποιος αλήθεια θα κάνει υποβολή επί εικοσιτετραώρου βάσεως στις διάφορες πλατφόρμες; Οι αυτοαπασχολούμενοι; Όχι, άλλους αφορά αυτό. Πολύ περισσότερο θεωρούμε προβληματικό το γεγονός ότι προβλέπεται αποκλειστική δυνατότητα ηλεκτρονικής κατάθεσης, δηλαδή παύει στην πραγματικότητα κάθε δυνατότητα φυσικής εξυπηρέτησης και συναλλαγής του κοινού με τα κτηματολογικά γραφεία, κάτι που δεν μπορεί να αφορά τους πάντες.

Κατά τη γνώμη μας, άλλος είναι ο βασικός σκοπός του νομοσχεδίου. Εξάλλου, αυτή την αγωνία την εκφράσατε όχι μόνο το Υπουργείο -το αναγνωρίσετε κιόλας- την μεγάλη αγωνία για το πώς θα ικανοποιηθούν τα ορόσημα του Ταμείου Ανάκαμψης –την εκφράσαν όλα τα άλλα κόμματα- αυτή είναι η πρεμούρα και βεβαίως αυτό γιατί και το Κτηματολόγιο εντάσσεται όχι μόνο στα προαπαιτούμενα, αλλά και στην έγνοια για την επιτάχυνση της εμπορίας και της συγκέντρωσης της γης.

Υπό αυτές τις συνθήκες, βεβαίως, που πάει να ολοκληρωθεί το Κτηματολόγιο, είναι πολύ μεγάλοι οι κίνδυνοι για τη νομιμοποίηση ανύπαρκτων ιδιοκτησιών, προβληματικών ιδιοκτησιακών καταστάσεων, για νομιμοποίηση παράνομων αλλαγών στη χρήση και το χαρακτήρα των εκτάσεων, όπως βεβαίως και καταπάτηση εκτάσεων του δημοσίου και λοιπά.

Γι’ αυτό, βεβαίως και στο άρθρο 2, θεωρούμε τρομερά επικίνδυνες, για παράδειγμα, τις ρυθμίσεις, ιδιαίτερα στα άρθρα στ΄ και ζ΄, όπου, για παράδειγμα, αν ένα δάσος ή μια δασική έκταση που ανήκει στο Υπουργείο Γεωργίας μεταφερθεί στο Υπουργείο Οικονομίας, η ένταξή του σε διαφορετικό νομικό πλαίσιο μπορεί να οδηγήσει σε ευκολότερο αποχαρακτηρισμό και αλλαγή χρήσης. Σε καμία περίπτωση, δεν εξασφαλίζεται ότι θα παραμένει δάσος ή δασική έκταση, με τους όποιους περιορισμούς εκμετάλλευσης και λοιπά έχει ή και άλλοι βέβαια κίνδυνοι αντίστοιχοι για αλλαγή των χρήσεων γης και λοιπά. Είπαμε και στο επί της αρχής, δεν επεκτείνομαι.

Σε σχέση με ορισμένες δυνατότητες, για παράδειγμα το άρθρο 5, που δίνει την παράταση ατελούς υποβολής δηλώσεων κυριότητας από τους ΟΤΑ. Θα μπορούσε να ήταν μια θετική πρόβλεψη αν το διάστημα ήταν μεγαλύτερο από αυτό που δένετε την παράταση, ουσιαστικά ούτε μήνα. Αν, για παράδειγμα, η παράταση ήταν για ένα χρόνο, αφορούσε όλους τους δήμους και όχι μόνο σε περιοχές που δεν έχει παρέλθει η προθεσμία, γιατί πραγματικά μας προβληματίζει πως θα αναλάβουν αυτή την προϋπόθεση, την ευθύνη οι δήμοι μέχρι τις 15 Οκτώβρη, όταν πολλές φορές μιλάμε για ανύπαρκτες νομικές υπηρεσίες των δήμων, που συνήθως μπορεί να υπηρετεί ένας δικηγόρος όλος κι όλος, με ποιο προσωπικό θα τρέξουν οι σχετικές ενέργειες.

Επ’ αφορμής της συζήτησης αυτής που ανοίγει, θεωρούμε ότι θα μπορούσε να ρυθμιστεί και το ζήτημα της άμεσης κτηματογράφησης, για παράδειγμα, σχολικών μονάδων του κάθε δήμου, προκειμένου να λυθεί το μεγάλο πρόβλημα που προκύπτει από τη μη παράδοση από τον Οργανισμό Σχολικών Κτιρίων των αδειών και των τοπογραφικών ή την ύπαρξη σχολείων που δε μπορούν να καταχωρηθούν, υπάρχει σχετικό πρόβλημα, είναι γνωστό στο Υπουργείο Εσωτερικών, υπάρχει νομικό κενό, θα μπορούσε εν προκειμένω εδώ να λυθούν και κάποια τέτοια ζητήματα.

Συνολικά θεωρούμε ότι οι διαδικασίες που προβλέπονται στο άρθρο 8 έως 10, να δημιουργούν μεγάλη οικονομική επιβάρυνση σε μικρούς και μεσαίους ιδιοκτήτες. Πολλές φορές οδηγεί στο να μην μπαίνουν καν στη διαδικασία διορθώσεων αλλά να πουλάνε με χαμηλές τιμές σε ενδιαφερομένους και εκείνοι αναλαμβάνουν τη διαδικασία. Μιλάμε συνήθως για ανθρώπους που ενδιαφέρονται να συγκεντρώσουν γη ή μεγάλες εταιρείες κ.λπ. ή και πολλά ακίνητα λόγω του μεγάλου κόστους οι ιδιοκτήτες να τα αφήνουν στην τύχη τους.

Είναι πολύ χαρακτηριστικά, χθες, υπήρξε ένα πρόβλημα στον εκπρόσωπο του ΤΕΕ από τη Λέσβο να συνδεθεί, είναι πολύ χαρακτηριστικά τα προβλήματα που υπάρχουν εκεί και εκεί μιλάμε στην πραγματικότητα για προβλήματα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Φέρτε μας σε επαφή.

**ΜΑΡΙΑΣ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Να σας φέρουμε σε επαφή, δεν είναι αυτό το θέμα. Το ξέρετε όμως, κύριε Υπουργέ, έχουν παρελάσει από τη Λέσβο και έχουν δεσμευτεί ότι θα λύσουν το πρόβλημα μια σειρά Υπουργοί και πριν από εσάς.

Μιλάμε για μια πιλοτική κτηματογράφηση που έγινε μάλλον κατά φαντασία, η αρχική πριν μια δωδεκαετία, δεν έχει καμία σχέση με την πραγματικότητα, ούτε μπορούν να πατήσουν καν τα τοπογραφικά πολλές φορές πάνω στην πραγματική κατάσταση. Δίνετε παρατάσεις επί παρατάσεων, το πρόβλημα δε λύνεται. Στην πραγματικότητα, η γνώμη μας είναι ότι αυτό αν δεν γίνει από την αρχή επανακτηματογράφηση, λαμβάνοντας υπόψη όμως αλλαγές πραγματικές που έχουν γίνει δικαστικά.

Δυστυχώς, στα τόσα χρόνια που μεσολάβησαν υπήρξε κόσμος που αναγκάστηκε να πληρώσει και κόστος πολλές φορές μεγαλύτερο από την ιδιοκτησία του για να τα να καταγράψει, να τα πουλήσει, να τα μεταβιβάσει κ.λπ.. Αυτά πρέπει να ληφθούν βεβαίως υπόψιν και να μην επιβαρυνθεί ξανά, για πολλοστή φορά, με νέα έξοδα και ταλαιπωρία ο λαός και οι μικροϊδιοκτήτες.

Είναι μια εξαιρετικά προβληματική κατάσταση που δείχνει πως έγιναν πολλές φορές η δουλειά από τους αναδόχους του ποδαριού, ενώ βεβαίως ταΐστηκαν πολύ καλά.

Επισημαίνω δύο άρθρα και τα υπόλοιπα θα τα πω τη Δευτέρα, για να μην καταχραστώ πολύ χρόνο. Θεωρούμε προβληματικό και το ζήτημα στο άρθρο 7, με τους ιδιώτες πιστοποιημένους μηχανικούς. Επισημάνθηκαν χτες και οι κίνδυνοι για ζητήματα σύγκρουσης συμφερόντων. Θεωρούμε ότι δε μπορεί να διασφαλιστεί όταν ιδίως αυτές τις δουλειές πολλές φορές τις αναλαμβάνουν μεγάλες μελετητικές εταιρείες, που τελικά έρχονται να εξασφαλίσουν τα συμφέροντα των διαφόρων ομίλων επενδυτών για να διευκολυνθεί η συγκέντρωση της γης.

Βεβαίως, εκεί μπορεί να δουλεύουν και με αμοιβές πείνας διάφοροι μηχανικοί για να μη μιλήσουμε για άλλα προβλήματα που ανοίγονται στις σχέσεις με τα επαγγελματικά τους δικαιώματα πώς στην πραγματικότητα θεωρούμε ότι υλοποιείται και μια κατεύθυνση απελευθέρωσης του επαγγέλματος του μηχανικού με την απαξίωση των πτυχίων και τη διαρκή προσπάθεια απαίτησης πιστοποίησής τους μέσα από εξετάσεις, σεμινάρια κ.λπ..

Δεν μπορούμε να παραβλέψουμε κινδύνους, όταν τέτοιου είδους διαδικασίες στην πραγματικότητα ιδιωτικοποιούνται.

Προβληματικό εξίσου είναι το άρθρο 21, όπου θεωρούμε απαράδεκτο το γεγονός ότι ουσιαστικά έρχεστε να προβλέψετε αυτή την κατηγορία των προϊσταμένων που θα έρχονται από την αγορά με συμβάσεις ενός χρόνου. Πού θα λογοδοτούν αυτοί οι άνθρωποι μετά τη λήξη των συμβάσεων τους, με τι εμπειρία κλπ.;

Καταλαβαίνουμε ότι όλες αυτές οι ρυθμίσεις που κάνετε στην πραγματικότητα έρχονται να λύσουν το ένα και μόνο πρόβλημα, στην πραγματικότητα την άρνησή σας να στελεχώσετε με μόνιμο προσωπικό τις Υπηρεσίες του Κτηματολογίου και βεβαίως με διάφορες τέτοιες ρυθμίσεις ιδιωτικοποιείτε ευαίσθητες Υπηρεσίες ή αφήνετε χώρο για να παραδίδονται σε αναδόχους από εδώ και από εκεί δημιουργώντας τελικά μεγαλύτερα προβλήματα από αυτά που έρχονται να λύσουν.

Για τα υπόλοιπα, θα μιλήσω και τη Δευτέρα.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία. Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών, (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Ξανθόπουλος Θεόφιλος, Παπαηλιού Γεώργιος, Σαρακιώτης Ιωάννης, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Ιλχάν Αχμέτ, Λιακούλη Ευαγγελία, Χρηστίδης Παύλος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Δημητριάδης Πέτρος, Κόντης Ιωάννης, Βαλτογιάννης Διονύσιος και Μπαράν Μπουρχάν.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»)**: Ο συσχετισμός της ολοκλήρωσης του Κτηματολογίου με την οριστική λήξη της προθεσμίας της 30ης Νοεμβρίου 2024 για τις πρώτες αναρτήσεις είναι ατυχής. Είναι όμως και επικίνδυνο μαζί, γιατί η συγκεκριμένη νομοθετική ρύθμιση ότι μετά τη λήξη της προθεσμίας τα ακίνητα με την ένδειξη «αγνώστου ιδιοκτήτη» θα περιέρχονται στην κυριότητα του Ελληνικού Δημοσίου καταλαβαίνετε ότι έρχεται σε αντίθεση με το άρθρο 17 του Συντάγματος για την προστασία της ιδιοκτησίας. Δεν υπάρχει καμία ηθική και νομική βάση σε αυτό.

Ανάμεσα σε άλλα τι να πρωτοδιατρέξει κανείς σε ένα νομοσχέδιο που ρυθμίζει πάρα πάρα πολλά ζητήματα και ανατρέπει όλη την καθεστηκυία τάξη, όπως τη γνωρίζουμε στο ζήτημα της κτηματογράφησης και στο ζήτημα της κτηματαγοράς. Θα επικεντρωθώ και πάλι σε ορισμένα σημεία, γιατί δεν είναι εφικτό μέσα στον χρόνο που διατίθεται να αναλύσω περισσότερο.

Το πρώτο που παρατηρεί κανείς στο άρθρο 1 που αφορά στο σκοπό, είναι ότι υπάρχει μια διάταξη η η΄ που αφορά σε αντιμετώπιση των προβλημάτων της ΕΡΤ Α.Ε.. Πώς συνδέεται αυτή η διάταξη με το αντικείμενο του παρόντος νομοσχεδίου;

Στο άρθρο 6 «Εργασίες αναδόχων εντός λειτουργούντος Κτηματολογίου», η Κυβέρνηση δεν είναι εδώ, προφανώς δεν θέλει να ακούσει είμαι σίγουρη για αυτό. Οι εργασίες οι οποίες είχαν αναληφθεί από τους αναδόχους της κτηματογράφησης και δεν έχουν ολοκληρωθεί κατά την εφαρμογή του άρθρου 11 α΄ του νόμου 2308/95, καθώς και συναφείς υποστηρικτικές εργασίες αναδόχων σε περιοχές λειτουργούντος Κτηματολογίου δύνανται να διενεργούνται από τους αναδόχους και κατόπιν της έναρξης λειτουργίας του Κτηματολογίου με τροποποίηση των σχετικών συμβάσεων.

Πραγματικά είναι κανείς να απορεί, σε ένα Νομικό Πρόσωπο Δημοσίου Δικαίου που τελεί υπό τη θεσμική εγγύηση του Ελληνικού Δημοσίου και είναι αναγκαία η αμεροληψία κατά τη λήψη αποφάσεων πώς είναι δυνατόν στο λειτουργούν Κτηματολόγιο να αναμειχθούν ιδιώτες ανάδοχοι οι οποίοι πληρώνονται για συγκεκριμένες εργασίες; Θα υπάρχει ασυμβίβαστο με funds, τράπεζες, θα μπορούν να ελεγχθούν;

Πώς νοείται ο ιδιώτης να εισχωρεί σε διαδικασίες λειτουργούντος Κτηματολογίου;

Πρόκειται για αντισυνταγματική διάταξη.

«Έκδοση απόφασης επί αιτήσεων διόρθωσης κατόπιν υποβολής αντιρρήσεων», άρθρο 9.

Ποιος ορίζει τις αμοιβές των μηχανικών και πώς ορίζεται η αμεροληψία των πολιτικών μηχανικών που θα πιστοποιηθούν και στους οποίους θα ανατεθεί η διόρθωση δεδομένων, στον βαθμό που αυτά τα δεδομένα θα μεταβάλουν περισσότερους επηρεαζόμενους δικαιούχους εμπραγμάτων δικαιωμάτων; Πράγματι, θα εξυπηρετείται η συγκεκριμένη αναγκαιότητα με βάση την αρχή της τυχαιότητας;

«Δευτεροβάθμια κρίση επί αιτήσεων διόρθωσης», άρθρο 10. Πουθενά στη δευτεροβάθμια κρίση επί αιτήσεων διόρθωσης δεν υπάρχει το δικαίωμα ακρόασης του διοικουμένου από τη διοίκηση. Πώς αυτό δικαιολογείται;

Άρθρο 11, «Εισήγηση νομικού ελέγχου με τη χρήση συστήματος τεχνητής νοημοσύνης». Εδώ πάρα πολύ εύστοχα έχουν τοποθετηθεί σε σχετικό υπόμνημα που απέστειλαν η Πανελλήνια Ομοσπονδία Σωματείων Εργαζομένων ΥΠΕΧΩΔΕ, η οποία δεν κλήθηκε τελικά στην επιτροπή, μέλος αυτής της Ομοσπονδίας είναι το Σωματείο Εργαζομένων στο Ελληνικό Κτηματολόγιο ΣΕΚΤ, που ήταν παρόντες με τον Πρόεδρό τους και τον Γραμματέα τους.

Εισηγούνται, λοιπόν, τα εξής και θεωρούμε πάρα πολύ εύστοχα όσα αναφέρονται.

«Κατ’ αρχήν θα πρέπει να υπάρχουν σαφείς νομοθετικές ρυθμίσεις, κανόνες, που αφορούν εργασιακά και λειτουργικά θέματα στον δημόσιο τομέα. Αυτό είναι απαραίτητο για να διασφαλιστεί ότι η ενσωμάτωση της τεχνητής νοημοσύνης θα γίνει με διαφάνεια, δικαιοσύνη, σεβασμό στα δικαιώματα των εργαζομένων, των πολιτών, αλλά και των ίδιων των δημόσιων οργανισμών». Αυτό είναι κάτι που ακόμα δεν έχει γίνει, προφανώς θα γίνει με τις εξουσιοδοτικές διατάξεις. Αν όμως πρέπει με εξουσιοδοτικές διατάξεις να ρυθμιστεί ένα τέτοιο μείζονος σημασίας ζήτημα για την αξιοπιστία του, θα πρέπει ταυτόχρονα να υπάρξουν τα παρακάτω έγγραφα, αναφέρει η Ομοσπονδία, για να αποδεχθεί ότι το σύστημα συμμορφώνεται με τον Κανονισμό 2024/1689 της Ευρωπαϊκής Ένωσης. Πιστοποιητικό Συμμόρφωσης, Έκθεση Αξιολόγησης Κινδύνου, Έκθεση Τεχνικού Ελέγχου, Πιστοποιητικό Ασφάλειας Δεδομένων, Δήλωση Συμμόρφωσης από το Ελληνικό Κτηματολόγιο που θα δηλώνει επίσημα ότι το σύστημα τεχνητής νοημοσύνης πληροί όλες τις προδιαγραφές του Κανονισμού, έγγραφα εξωτερικού ελέγχου.

Ένα από τα μεγαλύτερα προβλήματα που συνδέονται με τη χρήση της τεχνητής νοημοσύνης είναι η πιθανότητα μεροληψίας. Τα συστήματα τεχνητής νοημοσύνης εκπαιδεύονται με δεδομένα και αν αυτά τα δεδομένα είναι μεροληπτικά ή μη αντιπροσωπευτικά οι αποφάσεις που λαμβάνονται μπορεί να είναι άδικες. Ιδιαίτερα σε ιδιοκτησιακά θέματα, όπου υπάρχουν ιστορικά ζητήματα και κοινωνικές ανισότητες οι αλγόριθμοι μπορούν να προάγουν την ανισότητα αν δεν ελεγχθούν σωστά. Υπάρχει αυτή τη στιγμή τρόπος να εξυπηρετηθεί η αρχή της εξηγησιμότητας στους αλγορίθμους που ήδη λειτουργούν σε συγκεκριμένες πλατφόρμες, οι οποίες είναι δυσλειτουργικές; Η αρχή της λογοδοσίας, η αρχή της διαφάνειας εκεί εξυπηρετείται; Ποια είναι τα πορίσματα ελέγχου του τρόπου λειτουργίας των ηλεκτρονικών πλατφορμών, που λειτουργούν αυτή τη στιγμή για το Κτηματολόγιο για να πάμε στο επόμενο βήμα που είναι η τεχνητή νοημοσύνη;

Αυστηροί κανόνες, λοιπόν, για τη συλλογή και την επεξεργασία δεδομένων κι ακόμη περισσότερο αυτό το σύστημα τεχνητής νοημοσύνης, αφού δημιουργηθεί, από ποιον θα ελέγχεται για τη χρήση των προσωπικών δεδομένων των πολιτών; Πώς αυτό θα διασφαλιστεί;

Διαφάνεια και λογοδοσία, λοιπόν, είναι μείζονα θέματα που προέχει να έχουν προηγουμένως ρυθμιστεί και στη συνέχεια να μπορεί να θεσπίζεται ένας τέτοιος κανόνας, που εγκυμονεί χίλια ερωτηματικά και περισσότερο για την ασφάλεια των συναλλαγών.

«Παράδοση αρχείων Υποθηκοφυλακείου σε δήμους, Δυνατότητα έκδοσης ακριβούς αντιγράφου από δήμους». Διάβασα το υπόμνημα που έστειλε η ΚΕΔΕ και με ένα μειδίαμα χαμογέλασα στο τέλος Υποθηκοφυλακείο με γιώτα, άλλες φορές ακούμε δημάρχους να μιλούν για Υποθηκοφυλακείο. Είναι Υποθηκοφυλακείο, τονίζεται στην παραλήγουσα, γράφεται με «ει».

Μετά να προχωρήσουμε στο θέμα της κυριότητας, τι σημαίνει κυριότητα. Σε αυτούς λοιπόν τους δήμους, όπου οι αξιωματούχοι δήμαρχοι θα πρέπει να προσλάβουν προσωπικό, προσωπικό που προφανώς δεν θα έχει καμία ειδίκευση, δεν θα ξέρει όχι πώς γράφεται η λέξη, δεν θα ξέρει τη σημασία του δικαιώματος, δεν θα μπορεί να διαχειριστεί ένα δημόσιο έγγραφο, που ποτέ ο πολίτης, όταν πλήρωνε για να αποκτήσει με κόπο μία ιδιοκτησία δεν φαντάστηκε ότι το έγγραφό του και τα δεδομένα του θα κυκλοφορούσαν σε μια δημοτική αρχή. Αυτό δεν το φαντάστηκε.

Ρώτησε κανείς τους πολίτες, τους συμβαλλομένους, αν θέλουν τα δημόσια έγγραφα τους να υπάρχουν στην δημοτική αρχή; Με ποια δικαιοδοσία ο δήμος θα αναλάβει την υποχρέωση της φροντίδας του πλούτου της χώρας, γιατί είναι πλούτος. Αφορά σε συμβάσεις του δημοσίου, για την παραμεθόριο, για τα δικαιώματα της χώρας μας, για τα σύνορά μας. Και αν δεν αναλάβει, επιστροφή στο Υπουργείο σας, είπατε προηγουμένως.

Ναι στο Υπουργείο σας, το οποίο ορίζεται, περαιτέρω, σε άλλη διάταξη, το εξής τραγικά επικίνδυνο. Θα ανακυκλώσετε αυτό το υλικό μετά την περαίωση της κτηματογράφησης. Σε ποια νομική και ηθική βάση πιστεύετε ότι μπορείτε να ανακυκλώσετε δημόσια έγγραφα, να μην υπάρχουν πια. Πως θα μπορούν οι πολίτες να δικαιολογούν τα επιχειρήματά τους, να τα αιτιολογούν, όταν έρχονται ενώπιον της διοίκησης σε θέματα δασικού χαρακτήρα, σε θέματα αμφισβήτησης της κυριότητας. Ποιος σας δίνει το δικαίωμα να πολτοποιήσετε τα δημόσια έγγραφα;

Υπάρχει, τελικά, οργανόγραμμα στο Ελληνικό Κτηματολόγιο; Είναι ένα άλλο ζήτημα, το οποίο σκανδαλωδώς ανακύπτει σε σχέση και με τα εργασιακά δικαιώματα και αυτά ακόμα των δικηγόρων, οι οποίοι εάν βεβαίως θέλουν, θα πρέπει να παίρνουν την ευθύνη της έκδοσης πράξεων, διοικητικών πράξεων. Δεν μπορεί κανείς να υποχρεώσει εμμέσως τους δικηγόρους να λαμβάνουν μια τέτοια ευθύνη αν δεν το θελήσουν.

Πάγια προκαταβολή κτηματολογικών γραφείων και λοιπά. Διαχειριστής πάγιας προκαταβολής. Εδώ μπαίνει ένα θέμα για την εκπλήρωση άμεσων αναγκών λειτουργίας κτηματολογικών γραφείων. Αυτοί που θα πρέπει να στελεχώσουν τα γραφεία των κτηματολογίων, θα πρέπει να υπάρχει μια συγκεκριμένη διάταξη, που να τους απαγορεύει έως κάποιου βαθμού συγγένειας με στελέχη τραπεζών, funds, να συμμετέχουν σε τέτοιες διαδικασίες. Στο λειτουργούν κτηματολόγιο, δεν μπορεί να υπάρχει σχέση με τράπεζες και funds. Θα δημιουργήσει ένα εκρηκτικό πρόβλημα στους «κόκκινους δανειολήπτες» και στη διαδικασία της αναγκαστικής εκτέλεσης θα εμφανιστούν πάρα πολλά έκτροπα.

Το να πει κανείς, βεβαίως, για τις αγωγές που εκκρεμούν στα ελληνικά δικαστήρια και οι οποίες είναι άγνωστο πώς θα διευθετηθούν στο στάδιο λειτουργούντος κτηματολογίου με την κατάσταση που υπάρχει αυτή τη στιγμή και είναι τελείως ανεξέλεγκτη, είναι κάτι που το είπαμε και σε άλλη συνεδρίαση.

Χαιρετίζουμε, φυσικά, θετικές διατάξεις, όπως το άρθρο 15, παράγραφος δ΄, που προστέθηκε μετά τη διαβούλευση και αφορά σε ένα μείζον θέμα που έχει απασχολήσει την κοινωνία του δήμου Λαυρεωτικής για το ζήτημα των δασικών εκτάσεων, οι οποίες δεν έκανε να είναι κατά τέτοιο τρόπο χαρακτηρισμένες και άφησε, επί σειρά ετών, εκτός συναλλαγής, πάρα πολλές ιδιοκτησίες. Όμως, στην ίδια κατηγορία, απ’ ότι είδα στη διαβούλευση, ανήκουν και σχόλια που αφορούν σε δασικές εκτάσεις στη Μάνδρα. Εκεί, φυσικά, τίθεται και το ερώτημα τι θα γίνει αν εσείς πολτοποιήσετε υλικό πριν από το 1900, όπου εκεί ζητείται, για πάρα πολλές εκτάσεις που έχουν χαρακτηριστεί ιδιωτικό δάσος, οι πολίτες να προσκομίσουν έγγραφα πριν από το 1900 ακόμα. Πώς θα μπορέσουν να τα αναζητήσουν αυτά όταν εσείς αποφασίσετε, εν μία νυκτί, ότι θα ανακυκλώσετε τα δημόσια έγγραφα;

Ένα θέμα, που αφορά στο άρθρο 16. Πολλά θα μπορούσε εδώ να πει κανείς. Επειδή δεν υπάρχει πολύς χρόνος, να πω μόνο το εξής. Μιλάτε για δικαίωμα αποκλειστικής χρήσης οριζόντιας ιδιοκτησίας, για τη δυνατότητα αυτό να μετέρχεται σε μια άλλη ιδιοκτησία. Δεν είναι δομικό στοιχείο της οριζόντιας ιδιοκτησίας η αποκλειστική χρήση. Μάλιστα με εντολή της κυρίας Κουκούτση, από εγκύκλιο του Ελληνικού Κτηματολογίου, οι συμβολαιογράφοι έβλεπαν ρητές εντολές ότι στο φύλλο το κτηματολογικό δεν θα πρέπει να καταγράφονται οι χρήσεις, οι αποκλειστικές χρήσεις επί των διαμερισμάτων. Άρα, αυτό, καταλαβαίνετε ότι αποτελεί ένα ζήτημα, γιατί, ήδη, στα φύλλα του κτηματολογίου δεν είναι καταγεγραμμένες οι αποκλειστικές χρήσεις οριζοντίων ιδιοκτησιών και οι ανάδοχοι με τέτοια εντολή όταν έκαναν την καταχώρηση των δικαιωμάτων και την έλεγχαν μετά από τις δηλώσεις των πολιτών, φυσικά και δεν πρόσθεταν αυτού του είδους το δικαίωμα αποκλειστικής χρήσης.

Στην επόμενη συνεδρίαση, κύριε Πρόεδρε, θα μιλήσουμε για άλλα θέματα, γιατί ο χρόνος δεν επαρκεί.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ολοκληρώνουμε τις τοποθετήσεις των Εισηγητών και των Ειδικών Αγορητών με τον κ. Πέτρο Δημητριάδη, από τους «Σπαρτιάτες».

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Υπουργέ, κυρίες και κύριοι συνάδελφοι, ερχόμαστε σήμερα να μιλήσουμε κατ’ άρθρον, για ένα σχέδιο νόμου, το οποίο τιτλοφορείται «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο»». Με αυτό το νομοσχέδιο, το οποίο αποτελείται από έξι μέρη και συνολικά 33 άρθρα, ουσιαστικά, επιδιώκεται, όπως λέει και στον σκοπό του νομοσχεδίου, στο άρθρο 2, η ολοκλήρωση της διαδικασίας κτηματογράφησης στην Ελλάδα και ουσιαστικά, η μετάβαση, πλέον, σε καθεστώς λειτουργούντος κτηματολογίου από το 2025.

Ακούσαμε τον κ. Υπουργό μας διαβεβαιώνει, ότι του χρόνου τέτοια εποχή, θα έχει ολοκληρωθεί πλήρως η κτηματογράφηση στην Ελλάδα. Ποιο είναι το πρόβλημα; Εμείς, σαφώς, δεν είμαστε αντίθετοι στο να υπάρχει ένα πλήρες και ενιαίο Κτηματολόγιο στη χώρα μας και ουσιαστικά, να κατοχυρώνει τις ιδιοκτησίες και να υπάρχει ασφάλεια δικαίου όσον αφορά τους ιδιοκτήτες. Ποιο είναι, όμως, το θέμα;

Στο άρθρο 3, ουσιαστικά, εντάσσονται περιοχές, στις οποίες η κτηματογράφηση είναι σε διαφορετικό στάδιο ενιαίας …. Κτηματολόγιο, ωστόσο, υπάρχουν πάρα πολλές εκκρεμότητες και ελλείψεις. Και ουσιαστικά, δίνεται η δυνατότητα, με απόφαση του Διοικητικού Συμβουλίου του νομικού προσώπου δημοσίου δικαίου, να αναρτώνται οι κτηματολογικοί πίνακες και τα φύλλα, χωρίς, ωστόσο, να έχει ληφθεί υπόψη, ο τρόπος και η ποιότητα σύνταξης. Σε αρκετές, λοιπόν, περιπτώσεις, θα έχουμε είτε ελλείψεις είτε παραλείψεις είτε και σφάλματα.

Μάλιστα δε, με προβλημάτισε, όταν άκουσα χθες έναν εκ των φορέων, τον κ. Ραμπαούνη, ο οποίος μας είπε, πως ακόμα και σήμερα υπάρχουν 3.000.000 γεωτεμάχια αγνώστου ιδιοκτήτη, τα οποία, ενδεχομένως, μέσα να έχουν – και ας με διορθώσει κάποιος εάν κάνω λάθος – 5.000.000 περίπου δικαιώματα, που μπορεί να προκύψουν. Είναι ένας μεγάλος αριθμός. Εμείς θέλουμε να ολοκληρωθεί η κτηματογράφηση, όμως, να ολοκληρωθεί σωστά.

Αν υπάρχουν, λοιπόν, συνεχείς ελλείψεις και παραλείψεις, θα υπάρχουν σφάλματα, με αποτέλεσμα ο πολίτης, ο ιδιοκτήτης, πλέον, ο οποίος έχει χρηματοδοτήσει το Κτηματολόγιο, στη συνέχεια να υποχρεώνεται να κάνει αγωγές, αιτήσεις διορθώσεων και ουσιαστικά, να υποβάλλεται σε ένα κόστος - να το πω έτσι – διόρθωσης των κτηματολογικών εγγραφών, για να κατοχυρώσει την ιδιοκτησία του. Για μας είναι πάρα πολύ σημαντικό. Δεν είναι μόνο το θέμα η ταχύτητα, το θέμα είναι και η ασφάλεια δικαίου και η κατοχύρωση των ιδιοκτησιών, γιατί γι’ αυτό το λόγο θεσπίστηκε το Κτηματολόγιο.

Κατά την άποψή μας λοιπόν, αυτό εδώ, ουσιαστικά, αποκλίνει από την φιλοσοφία του νόμου του 1995, όπου ήθελε τότε, η φιλοσοφία του νόμου ήταν να προστατεύσει, να κατοχυρώσει, ορθώς, τις ιδιοκτησίες των πολιτών.

Μάλιστα δε, να πω, άκουσα και χθες και τον Πρόεδρο της ΠΟΜΙΔΑ, να μας λέει, πως θα πρέπει ή να προβλεφθούν κάποιες διαδικασίες, ώστε να αποφεύγεται η προσφυγή στα δικαστήρια από τους πολίτες - δεν ξέρω ποιες διαδικασίες είναι αυτές, δεν μας διευκρινίστηκε ποιες είναι – και ουσιαστικά, να μην υποβάλλονται σε ένα μακροχρόνιο, να το πω έτσι, αγώνα δικαστικό για να κατοχυρώσουν της περιουσία τους. Αυτό το περιμένουμε βασικά, γιατί πρέπει να είναι και προϋπόθεση. Ναι, μεν, να υπάρχει ένα λειτουργούν Κτηματολόγιο, όμως, να μπορεί ο πολίτης σύντομα και εύκολα να κατοχυρώνει την περιουσία του, χωρίς να υποβάλλεται σε ένα μακροχρόνιο δικαστικό κόστος.

Ένα άλλο που θα θέλαμε να πούμε είναι ότι, ουσιαστικά, στο άρθρο 5 προβλέπεται η παράταση ατελούς υποβολής δηλώσεων, κυρίως από Οργανισμούς Τοπικής Αυτοδιοίκησης, που βρίσκονται, πλέον στη διαδικασία κτηματογράφησης. Εδώ, να πω, πως δεν ξέρω, εάν το προσωπικό των ΟΤΑ - χωρίς να θέλω να τους υποτιμήσω - είναι σε θέση, έχει τις δεξιότητες και την εμπειρία, αλλά και τις ικανότητες, να κάνει αυτές τις υποβολές δηλώσεων. Πολλές φορές προϋποθέτουν να έχεις μια ειδική νομική γνώση του θέματος. Αυτό είναι κάτι, το οποίο το βάζουμε με ερωτηματικό.

Τώρα, στο άρθρο 11, επειδή ειπώθηκε για την τεχνητή νοημοσύνη. Όταν, ξέρετε, το θίξαμε κι εμείς – και για να απαντήσω στον κ. Λοβέρδο - δεν είχαμε υπονοήσει ότι θα μπουν ρομπότ ή εξολοθρευτές ή θα έρθει ο Σβαρτσενέγκερ και θα μας υποκαταστήσει. Απλώς, θέσαμε μία προβληματική, να το πω, ποια θα είναι τα όρια του ανθρώπινου παράγοντα και της τεχνητής νοημοσύνης. Μας διαβεβαίωσε ότι την τελευταία λέξη την έχει ο προϊστάμενος. Εμείς το κρατάμε αυτό εδώ. Και το λέω γιατί; Δεν το είπαμε για λόγους τεχνοφοβίας, ότι είμαστε τεχνοφοβικοί, απλώς, όπως πολύ καλά γνωρίζετε, και διεθνώς έχει αναπτυχθεί μία προβληματική για το ποια θα είναι τα όρια της τεχνητής νοημοσύνης και ποια τα όρια του ανθρώπου.

Γι’ αυτό τον λόγο θίξαμε το θέμα και όχι για να πούμε κάποια τερατολογία ή να πούμε κάτι υπερβολικό. Απλώς θέλουμε να δούμε στην πράξη πώς θα λειτουργήσει η εισήγηση νομικού ελέγχου με τη χρήση συστήματος τεχνητής νοημοσύνης. Ελπίζουμε και ευχόμαστε ο προϊστάμενος να έχει τον τελευταίο λόγο, γιατί εμείς θέλουμε ο άνθρωπος να έχει τον τελευταίο λόγο. Γι’ αυτό θίξαμε το θέμα.

Θετικό το γεγονός ότι δίνεται η δυνατότητα 24ωρης ψηφιακής υποβολής πράξεων στο Ελληνικό Κτηματολόγιο. Μακάρι να λειτουργήσει και στην πράξη. Θα είναι κάτι προς διευκόλυνση των πολιτών, για να μην λέμε μόνο τα αρνητικά.

Επίσης, σε σχέση με το άρθρο 14, για την παράδοση αρχείων Υποθηκοφυλακείων σε δήμους, είχατε πει ότι είναι επιλογή των δήμων, κάποιοι δήμοι θέλουν να το κάνουν. Και εμείς αυτό θέλουμε, να κινείται σ’ αυτή τη βάση. Να σας πω όμως ότι σε αρκετές περιπτώσεις δεν ξέρω κατά πόσο οι δήμοι έχουν τους απαραίτητους χώρους για να φυλαχθεί όλο αυτό το αρχειακό υλικό. Ελπίζουμε και ευχόμαστε να μείνει σε εθελοντική βάση και όχι να γίνει κάτι γενικό, ένα γενικό φαινόμενο. Το είχαμε συναντήσει και την προηγούμενη φορά αυτό το θέμα, γι΄ αυτό και το θίγουμε.

Ένα άλλο θέμα που θα ήθελα να αναφέρω και που θεωρούμε ότι αποτελεί πρόβλημα είναι στο άρθρο 25. Κατά την άποψή μας οι δικηγόροι, επειδή είμαι και δικηγόρος, δεν θα πρέπει να αναλάβουν το βάρος έκδοσης βεβαιώσεων μεταγραφών βαρών και αυτό θα πρέπει να ανήκει αποκλειστικά στις υπηρεσίες του Κτηματολογίου. Ποιος είναι ο λόγος; Ουσιαστικά, ο δικηγόρος επωμίζεται μια τεράστια ευθύνη σε αυτή την περίπτωση και αν τυχόν υπάρξει κάποια μεταβολή της νομικής κατάστασης μετέπειτα, λόγω νεότερης εγγραφής, καταχώρησης μιας πράξης ή εγγραφής κάποιας προγενέστερης πράξης, εάν προκύψει κάτι τι θα γίνει; Θα θεωρείται ότι ο δικηγόρος έχει εκδώσει ψευδή βεβαίωση; Είναι σοβαρό το θέμα. Αυτό πρέπει να το θίξουμε. Επίσης, θα έχουμε πιθανότατα και αντεγκλήσεις μεταξύ δικηγόρων.

Κατά την άποψή μας, θα πρέπει να μην μεταφερθεί αυτή η ύλη, αυτή η αρμοδιότητα στους δικηγόρους, οι οποίοι δεν εκδίδουν αυτά τα έγγραφα, αλλά να τα αιτούνται και να τα λαμβάνουν από τις δημόσιες υπηρεσίες, από το Κτηματολόγιο. Δηλαδή, να τα χρησιμοποιούν με το δεδομένο και την ασφάλεια –προσέξτε- ως προς την γνησιότητα και την εγκυρότητά τους, με αποτέλεσμα να επιτυγχάνεται η ανάγκη ασφάλειας δικαίου. Αυτό θέλουμε εμείς. Δεν θέλουμε ο δικηγόρος να επωμίζεται μία μεγάλη ευθύνη και ουσιαστικά να εκδίδει κάποιο έγγραφο, το οποίο, κατά την άποψή μας, θα έπρεπε να είναι δημόσιο και θα πρέπει να εκδίδεται από το Κτηματολόγιο.

Επίσης, για την ηλεκτρονική διακίνηση εγγράφων, εμείς θεωρούμε πως θα πρέπει η διακίνηση των εγγράφων να μην γίνεται ηλεκτρονικά. Αν θέλει ο πολίτης να το αιτείται, όμως θέλουμε ο κανόνας να είναι, η διακίνηση να γίνεται μέσω δικαστικών επιμελητών και θα εξηγήσω για ποιο λόγο θέλουμε να γίνεται αυτό. Διότι ο δικαστικός επιμελητής βάσει νόμου είναι άμεσος δημόσιος λειτουργός, έχει ως έργο του, μεταξύ άλλων, την επίδοση δικογράφων και εξωδίκων εγγράφων, την κοινοποίηση και την γνωστοποίηση και διαβίβαση ή άλλη συναφή δικαστική πράξη με φυσικό τρόπο ή με ηλεκτρονικά μέσα εγγράφων, όπως προβλέπεται και στον Κώδικα Δικαστικών Επιμελητών και ο οποίος, φυσικά, όπως όλοι γνωρίζουμε, διορίζεται εφόσον επιτύχει σε διαγωνισμό, έχει τα αναγκαία προσόντα και δεν συντρέχουν στο πρόσωπό του τα σχετικά κωλύματα σύμφωνα με τις διατάξεις του Κώδικα. Επομένως, θέλουμε να υπάρχουν τα απαραίτητα εχέγγυα ασφαλείας ως προς τις επιδόσεις των εγγράφων και κατά την άποψή μας θα πρέπει να γίνονται υποχρεωτικά από αρμόδιους δικαστικούς επιμελητές που πληρούν τις απαραίτητες προϋποθέσεις για το σκοπό αυτό για να υπάρχει ασφάλεια δικαίου.

Μάλιστα να πω ότι εγώ αν και δεν είμαι δικαστικός επιμελητής θεωρώ ότι δεν πρέπει να χαθεί ένας μεγάλος όγκος ύλης από τους δικαστικούς επιμελητές. Είναι επάγγελμα το οποίο, επειδή συναναστρέφονται με δικαστικούς επιμελητές, πλήττεται. Έχουν και αυτοί πάρα πολύ μεγάλη φορολογία και δεν πρέπει να τους αφαιρέσουμε ύλη.

Επίσης, θα ήθελα να πω για την ηλεκτρονική μεταφορά δεδομένων, να υπάρχει, όμως, σε πολλές περιπτώσεις υπάρχουν κάποια προβλήματα με τη μεταβίβαση δεδομένων. Εμένα μου έχει τύχει να μου στέλνουν email από υπηρεσίες και να περνάει στα ανεπιθύμητα και στη συνέχεια να το ψάχνω. Αντιθέτως, θα ήθελα ότι αν υπάρξει κάποια έκθεση επίδοσης, υπάρχει μεγαλύτερη ασφάλεια δικαίου. Δεν θα υπάρχει η σύγχυση αν εστάλη το email ή όχι, εάν εστάλη στα ανεπιθύμητα ή όχι. Κατά την άποψή μας πρέπει να κατοχυρωθεί.

Θα ήθελα να πω κι άλλα και για το άρθρο 16, ωστόσο θα τα πούμε στην επόμενη συνεδρίαση, κύριε Πρόεδρε. Απλώς θα ήθελα να πω ότι ναι μεν θεωρούμε και εμείς ότι θα πρέπει να ολοκληρωθεί η κτηματογράφηση στην Ελλάδα, όμως, όχι με τις ελλείψεις που υπάρχουν. Θα πρέπει να γίνει σωστά.

Κατά την άποψή μας, αυτό είναι το μεγάλο πρόβλημα του νομοσχεδίου και κάποια άλλα επιμέρους ζητήματα. Για τα υπόλοιπα, θα αναφερθούμε στην επόμενη συνεδρίαση..

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, δεν απευθύνομαι στον Υπουργό απευθύνομαι στον συνάδελφο. Έχω να κάνω σημειακές παρατηρήσεις. Ήδη ο Εισηγητής μας ανέφερε η γενική μας θέση και τη συνολική μας κριτική.

Στο άρθρο 11, λέτε πως η εφαρμογή πρέπει να λειτουργεί σύμφωνα με τον Κανονισμό 2024/1689. Η εντύπωση και η πληροφόρηση που έχω είναι ότι δεν είναι ρεαλιστική αυτή η προσέγγιση γιατί δεν υπάρχει ακόμη διεθνώς εμπειρία εφαρμογής αυτού του Κανονισμού. Πρέπει να γίνουν συγκεκριμένα και περιοριστικά να αναφερθούν τεχνολογίες τεχνητής νοημοσύνης, οι οποίες είναι συμβατές με τη συγκεκριμένη εφαρμογή.

Δεύτερον, θα έλεγα να κάνουμε ένα άλλο προγενέστερο βήμα. Αυτή καθαυτή η πλατφόρμα του κτηματολογίου είναι ιδιαιτέρως δυσάρεστη και δυσλειτουργική. Οι συνάδελφοι δικηγόροι δηλαδή έχουν πολύ σοβαρά προβλήματα με την καθημερινή επαφή τους με την πλατφόρμα. Δέστε, λοιπόν, τι δυνατότητες υπάρχουν να βελτιωθεί η λειτουργία αυτής της πλατφόρμας και μετά περνάμε και στο πιο δύσκολο.

Άρθρο 12, κύριε συνάδελφε, να μου επιτρέψετε να επισημάνω ότι η εικοσιτετράωρη δυνατότητα εγγραφής πράξεων διαλύει, ουσιαστικά δυναμιτίζει, το αίσθημα ασφάλειας δικαίου. Κανείς μας δεν θα ξέρει αν η πράξη που συντάσσεται αυτή τη στιγμή στο συμβολαιογραφείο ουσιαστικά μπορεί να αποτυπωθεί στο κτηματολογικό γραφείο ή έχει εμφιλοχωρήσει ή έχει προηγηθεί πράξη κατασχετήρια ή άλλη μεταβίβαση. Θεωρώ είναι σαφώς πολύ χρήσιμο αυτό που λέτε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Σήμερα, το ξέρετε;

Αν γίνει σήμερα το πρωί;

**ΘΕΟΦΙΛΟΣ ΞΑΝΘΟΠΟΥΛΟΣ:** Το έχω ελέγξει στο κλείσιμο της μέρας.

Έχω τη δυνατότητα να το ελέγξω αυτό, δεν έχω τη δυνατότητα. Να συμφωνήσουμε στα στοιχειώδη.

Να συμφωνήσουμε στα στοιχειώδη, δηλαδή, μεταγραφή, εγγραφή ή μάλλον διεκδίκηση στις 10 η ώρα το βράδυ, με ποιο τρόπο εγώ θα μπορέσω να το διασφαλίσω;

Σε τι θα εμποδίσει το να μπει ένα όριο λειτουργίας από έως της πλατφόρμας;

Δεν αμφισβητώ την ανάγκη του να γίνει. Σας επισημαίνω την ανασφάλεια δικαίου που δημιουργεί ότι κανείς δεν θα ξέρει την ώρα που υπογράφει το τι ακριβώς γίνεται από κάποιον ο όποιος μπαίνει στην πλατφόρμα. Το καταθέτω, το λέω και το απαιτώ σε εισαγωγικά στο όνομα της ασφάλειας του δικαίου και της επαγγελματικής ασφάλειας των συναδέλφων.

Αυτά τα δύο δεν θέλω να πω, κ. Υπουργέ, δεν θέλω να πω κάτι άλλο αλλά τουλάχιστον σε ότι αφορά το ζήτημα της 24ωρης εγγραφής πρέπει να το ξαναδείτε. Εδώ είμαστε έχουμε άλλες δύο συνεδριάσεις για να βρούμε τη βέλτιστη λύση.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Υπουργέ έχετε το λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ημέρα μνήμης του Παύλου Μπακογιάννη, θα προσπαθήσω να είμαι όσο πιο συναινετικός γίνεται και να μπούμε σε έναν διάλογο εποικοδομητικό.

Θα ξεκινήσω από τις ευχαριστίες στον Εισηγητή της Νέας Δημοκρατίας, τον κ. Λοβέρδο, αλλά και συνολικά την Κοινοβουλευτική Ομάδα της Ν.Δ. πολλά μέλη της οποίας έχουν κάνει τις προτάσεις τους όλο το προηγούμενο διάστημα στη διαβούλευση για να μπορέσουμε να φτάσουμε σε ένα ολοκληρωμένο νομοθέτημα. Θα αναφερθώ με μεγαλύτερη λεπτομέρεια σε αυτούς και στην Ολομέλεια.

Στον συνάδελφο από τον ΣΥΡΙΖΑ, τον κ. Καραμέρο, κατ’ αρχάς είναι ένα επιχείρημα, το οποίο ακούστηκε από πολλούς συναδέλφους, το θέμα της ασφάλειας δικαίου οπότε θα προσπαθήσω με την απάντησή μου να καλύψω και άλλους που τοποθετήθηκαν σε σχέση με το πρώτο κεφάλαιο του νομοσχεδίου.Θέλω να βάλουμε σε αντιπαράθεση το παράδειγμα που σωστά ανέφερε η κυρία Κομνηνάκα για τη Λέσβο, που έχει απόλυτο δίκιο, είναι ένα θέμα το οποίο για πάρα πολλά χρόνια δεν έχει λυθεί και έχει προκύψει από την υπάρχουσα διαδικασία κτηματογράφησης. Αυτό το οποίο, δηλαδή, για παράδειγμα, η κυρία Πέρκα, πιο έντονα από άλλους υπερασπίζεται ως μια διαδικασία αψεγάδιαστη.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Δεν είπα αυτό.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Το κατάλαβα λάθος, έτσι ακούστηκε πάντως. Εξήγησα και στη πρώτη συνεδρίαση και επανέρχομαι σε αυτό, ο λόγος που πάρα πολλές μελέτες κτηματογράφησης, σε περιοχές όπου κανείς δεν μπορούσε να υποχρεώσει τον πολίτη να προσέλθει και κανείς δεν μπορούσε να επιβάλλει στον πολίτη να συμμετάσχει, ανοίγω μικρή παρένθεση και απαντώ στον κ. Αχμέτ από το ΠΑΣΟΚ, η προηγούμενη διαδικασία είναι που βάζει την ευθύνη στον πολίτη, η μέχρι τώρα διαδικασία είναι που βάζει την ευθύνη στον πολίτη. Όταν τον καλεί για συλλογή δηλώσεων, τον καλεί για διορθώσεις, τον καλεί για ανάρτηση εντός ασφυκτικών, όπως λένε κάποιοι, προθεσμιών, αν ο πολίτης δεν προσέλθει, με βάση την υπάρχουσα νομοθεσία και τουλάχιστον μέχρι την εξαίρεση που εισήγαγε ο προηγούμενος νόμος 576 που ψηφίσαμε τον Δεκέμβριο, έχανε το σπίτι του, έχανε το ακίνητό του. Άρα, λοιπόν, η μέχρι τώρα τριακονταετής διαδικασία έχει στο επίκεντρό της την ευθύνη του πολίτη.

Περάσαμε από χίλια κύματα, εγώ ήμουν και αρκετά μικρότερος στις αρχές εκείνης της διαδικασίας, η ΠΟΜΙΔΑ για παράδειγμα τότε, άλλαξε γνώμη βέβαια, τότε έβγαινε με πανό που έλεγε «αν το δηλώσεις θα το χάσεις», κάποια τέτοια πανό κυκλοφορούν στις φωτογραφίες του αρχειακού υλικού, υπήρχαν κατά τόπους Άρχοντες, ας πούμε, δήμαρχοι ή και βουλευτές, οι οποίοι έλεγαν «δεν θα λειτουργήσει ποτέ η Κτηματογράφηση» και αποθάρρυναν τον πολίτη, υπήρχαν πολιτικές ηγεσίες οι οποίες είπαν θα δώσω παράταση εσαεί και ότι γίνει και όλο αυτό δημιούργησε μια πολύ μεγάλη δυσπιστία στη διαδικασία.

Ποιος βρέθηκε με την ευθύνη; Ο πολίτης ατομικά. Γιατί αν ο πολίτης δεν προσερχόταν σε αυτήν, κάποια στιγμή έκλεινε μετά από χρόνια η διαδικασία κτηματογράφησης, μπορεί στο μεταξύ να είχαμε πολλές επιγενόμενες πράξεις, να έχει αλλάξει ένα αγρόκτημα πολλές φορές χέρια, να είχαμε κληρονομιές, να είχαμε διανομές, να είχαμε επιγενόμενες πράξεις και έφτανε στο σημείο στο λειτουργούν Κτηματολόγιο, αυτό συμβαίνει σήμερα, δεν θα συμβεί, σήμερα, να έχουμε παραδείγματα όπως η Λέσβος, όπως η Χίος, όπως η Λευκάδα, όπως η Αλόννησος, όπως περιοχές στην Πελοπόννησο, που έχω με τα μάτια μου δει, με τα μάτια μου έχω δει, ολόκληροι οικισμοί, οι οποίοι θα έπρεπε να είναι στο σημείο (Χ), να είναι στο σημείο (Ψ), ολόκληροι.

Οι ανάδοχοι, πολύ σωστά, συμφωνώ απολύτως μαζί σας. Και επειδή αυτά που λέει η κυρία Πέρκα έχουν γραφτεί σε άρθρο συγκεκριμένου αναδόχου, περί επικινδυνότητας κλπ., εγώ συμφωνώ παραδόξως με το Κ.Κ.Ε., δεν πρέπει να συνεχίσουμε να έχουμε μία καθαρά δημοσίου χαρακτήρα διαδικασία, η οποία αφορά την περιουσία των πολιτών, να συνεχίσουμε να την έχουμε απλόχερα με ατελείωτες παρατάσεις και χρονοτριβές, στα χέρια ιδιωτών αναδόχων.

Με αυτό το νομοσχέδιο, έρχεται σε δημόσιο έλεγχο και με δημόσιο χαρακτήρα και η Κτηματογράφηση και η λειτουργία του Κτηματολογίου. Εγώ δεν βάζω το ιδεολογικό μέσα, σας λέω τι κάνει το νομοσχέδιο. Είναι, λοιπόν, ανάγκη και το είπε και ο κ. Ζαμπαούνης χθες, ο Πρόεδρος επί των μελετητών, είναι προφανές, ότι έπρεπε να παρθεί μια πολιτική απόφαση. Είναι πολιτική απόφαση πότε θα κλείσει η κτηματογράφηση. Εμείς, λοιπόν, τι λέμε; Θέλουμε το 2025 ο πολίτης να έχει ένα πρόσωπο από το κράτος, να μην τον πετάει σαν μπαλάκι ευθυνοφοβίας από το Γραφείο Κτηματογράφησης στο λειτουργούν Κτηματολόγιο και το λειτουργούν Κτηματολόγιο στο Υποθηκοφυλακείο και γύρω γύρω, για να μη βγάζει άκρη. Σε έναν φορέα και αφού καταργούνται όλα τα Υποθηκοφυλακεία μέχρι τέλος του 2024, από τον Ιανουάριο θα έχουμε έναν φορέα, θα ενσωματώσουμε και τις διαδικασίες κτηματογράφησης σε μία υπηρεσία, για να μπορέσει ο πολίτης να βγάζει άκρη, μέσα στον ίδιο φορέα, μέσα στο ίδιο κτίριο να το πω απλά, μέσα στην ίδια μονάδα, να μπορεί να εξυπηρετείται με ευγένεια, με γνώση, με απαντήσεις, στα προβλήματα που τον ταλανίζουν.

Άρα, λοιπόν, βάζω στην άκρη τη διασφάλιση που έδωσε χτες και Διοικητής της Επιτροπής του Ταμείου Ανάκαμψης, ο κ. Καβαλάκης, ότι δεν διακινδυνεύετε η χρηματοδότηση του Ταμείου Ανάκαμψης, το είπε ξεκάθαρα ο άνθρωπος, δύο φορές. Εδώ είμαστε να συζητήσουμε αν υπάρχει περαιτέρω ανησυχία από τα κόμματα.

Συγκεκριμένα, επί κάθε άρθρου, τι σας ανησυχεί ότι προκαλεί ανασφάλεια; Εμείς είμαστε υπέρ της ρύθμισης κάποιων διαδικασιών.

Έρχομαι στα σχόλια της κυρία Πέρκα, τα οποία αφορούν την προανάρτηση. Σας το επαναλαμβάνω, η προανάρτηση δεν προβλέπεται νομοθετικά.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Δεν υπάρχει ΦΕΚ; *(Ομιλεί εκτός μικροφώνου)*

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ναι, υπάρχει ΦΕΚ μιας υπουργικής απόφασης, αλλά ο νόμος υπερισχύει.

Τι προσέφερε η προανάκριση; Θα σας το πουν και οι ανάδοχοι με τους οποίους είστε και εσείς σε επαφή. Η προανάρτηση δημιουργούσε σε μία περιοχή λίγο φασαρία, να το πω έτσι, δημιουργούσε δημοσιότητα γύρω, αγχωνόταν ο κόσμος και ερχόταν να δήλωση εκπρόθεσμα. Εδώ δεν προκύπτει τέτοιο ζήτημα, διότι 30 Νοεμβρίου κλείνουν οι δηλώσεις παντού, δεν θα υπάρξουν ούτε εμπρόθεσμες ούτε εκπρόθεσμες δηλώσεις.

Άρα, λοιπόν, το επόμενο στάδιο, το οποίο προβλέπεται και με την ισχύουσα νομοθεσία, την προηγούμενη νομοθεσία, είναι η ανάρτηση. Θα έχει, λοιπόν, ο πολίτης τη δυνατότητα να δει αναρτημένα τα στοιχεία της δήλωσής του και αμέσως μετά στη λειτουργία του Κτηματολογίου θα έχει τις δυνατότητες ό,τι χρειάζεται και να το δηλώσει αν είναι αναγνώστου μπορεί να το δηλώσει εξωδικαστικά χωρίς κόστος, αν το έχει δηλώσει και άλλος θα πρέπει να πάει δικαστικά.

**ΙΛΧΑΝ ΑΧΜΕΤ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Πού αναφέρεται αυτό; *(Ομιλεί εκτός μικροφώνου)*

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Στο άρθρο που ψηφίσαμε, δεν θυμάμαι να το ψηφίσατε και εσείς σαν ΠΑΣΟΚ, του ν.5076/2023.

Κάποιος το ανέφερε, νομίζω εσείς, κυρία Κομνηνάκα, ότι τι θα γίνει με τα χιλιάδες αγνώστους; Από τον Δεκέμβριο και μετά, ισχύει η δυνατότητα και σας παρακαλώ, να ενημερώσετε τους πολίτες τους οποίους εκπροσωπείτε και έχουν άγχη, ισχύ η δυνατότητα στο λειτουργούν Κτηματολόγιο, αν έχεις μεταγεγραμμένο τίτλο ή αν έχεις αποδοχή κληρονομιάς ή αν έχεις δικαστική απόφαση, η οποία αποδεικνύει τη χρησικτησία σου, πας και εγγράφεις κανονικότατα περιουσιακό σου δικαίωμα στο λειτουργούν κτηματολόγιο. Και, μάλιστα, το άρθρο 13 του παρόντος νομοσχεδίου, αποσαφηνίζει ακόμη πιο συγκεκριμένα πως γίνεται αυτή τη διαδικασία, γιατί κάποιοι προϊστάμενοι το ζήτησαν να είναι πιο σαφές.

Άρα, λοιπόν, δεν θέλω να μακρηγορήσω στο πρώτο κομμάτι, που καταλαβαίνω ότι είναι έτσι κεντρικό στις ανησυχίες όλων σας. Η διαδικασία αυτή, σε καμία περίπτωση, δεν θίγει την ασφάλεια δικαίου, ίσα ίσα, που ενισχύει την ασφάλεια, γιατί ο φορέας, πλέον, που θα εξασφαλίζει, θα κρίνει, θα προκρίνει ένα περιουσιακό δικαίωμα, δεν θα είναι ένας ιδιώτης ανάδοχος, αλλά θα είναι το Δημόσιο, το Νομικό Πρόσωπο Δημοσίου Δικαίου (Ν.Π.Δ.Δ.), που λέγεται Κτηματολόγιο.

Όσον αφορά το αμάχητο, το οποίο αναφέρατε αρκετοί και εσείς, κ. Καραμέρο και ο κ. Αχμέν. Θα ανοίξει αυτή τη συζήτηση, δεν άπτεται του νομοσχεδίου, αμέσως μετά, σε συνεργασία, προφανώς, με την Ολομέλεια Δικηγορικών Συλλόγων. Πρέπει να βρεθεί μία λύση. Πρέπει, όμως, να καταλάβετε και εσείς, ο καθένας από εσάς στις ομιλίες σας, ότι υπάρχει μία αντίφαση, όταν από τη μία λέτε «θέλω οριστικοποίηση και ασφάλεια δικαίου» και από την άλλη, λέτε «θέλω παράταση στην οριστικοποίηση για να καταθέσουν αγωγές». Να το πω απλά. Υπάρχουν περιοχές που ένας πολίτης έχει κάνει κανονικά, συνεπέστατα τις δηλώσεις του, περιμένει την ανάρτηση, προηγουμένως, την προανάρτηση, έχει πάει στο λειτουργούν, βλέπει το όνομά του στο ΚΑΕΚ και περιμένει έως και 20 χρόνια να δει πότε θα αποφασίσει το Ελληνικό κράτος να οριστικοποιήσει αυτή την εγγραφή, για να μη θυμηθεί κάποια δημόσια υπηρεσία ή κάποιος άλλος ιδιώτης να του ασκήσει αγωγή. Αυτός ο άνθρωπος, κατά τη γνώμη μου, πρέπει να αισθανθεί ασφάλεια και πρέπει μετά από 20 χρόνια ή 8 χρόνια, που προβλέπει η νομοθεσία, ο γνωστός, όχι ο άγνωστος, δεν μιλά για τις αγωγές επί τον αγνώστου, πρέπει να αισθανθεί ασφάλεια.

Το λέτε όλοι επί της αρχής στις ομιλίες σας. Στην πράξη αυτό σημαίνει. Μιλήστε με ανθρώπους μέχρι την Τρίτη στην Ολομέλεια. Μιλήστε με ανθρώπους που είναι σε περιοχές όπως τα Βριλήσσια, που είναι 20 χρόνια ανοικτή η διαδικασία. Να δείτε θέλουν να οριστικοποιηθούν οι εγγραφές ή όχι; Άρα, λοιπόν, η κουβέντα για το αμάχητο θα ανοίξει μετά το νομοσχέδιο.

Για την τεχνητή νοημοσύνη. Θεωρώ απόλυτα εύλογες τις ερωτήσεις και τις ανησυχίες όλων σας. Και εγώ θα έκανα το ίδιο στη θέση σας. Προφανώς έχουμε συντάξει έκθεση αλγοριθμικού αντίκτυπου, η οποία είναι διαθέσιμη και όλα όσα προβλέπει ο 4961. Άλλωστε, γι’ αυτό φέρνουμε και την εξουσιοδοτική σε αυτό τον νόμο, αλλιώς θα κάναμε μια πλατφόρμα τεχνητής νοημοσύνης, χωρίς να χρειαστεί νομοθέτηση γι’ αυτή. Υπενθυμίζω ότι ήταν ο νόμος Πιερακάκη, ο οποίος εισήγαγε αυτούς τους περιορισμούς- σωστά - για να μη μπορεί κάθε δημόσιος φορέας να εφαρμόζει έτσι εφαρμογές τεχνητής νοημοσύνης χωρίς να ρωτάει κανέναν.

Θα πρότεινα, κύριε Πρόεδρε, για όσους συναδέλφους ενδιαφέρονται, να οργανωθεί τυπικά ή ατύπως μία προβολή του συστήματος. Δεν ξέρω με ποιο τρόπο μπορεί να γίνει αυτό. Μπορεί να γίνει αν θέλετε στις εγκαταστάσεις του Ελληνικού Κτηματολογίου, μπορεί να γίνει σε ένα κτηματολογικό γραφείο σε ένα γραφείο προϊσταμένου. Χρειάζεται να είμαστε εντός περιβάλλοντος που διενεργούνται αυτές οι πράξεις. Αυτή η πλατφόρμα δεν αφορά ευθέως τον πολίτη. Αφορά την επεξεργασία της πράξης που υποβάλλει, ώστε να επιταχυνθεί η απόφαση του προϊσταμένου. Αυτό θέλω να είναι σαφές. Άρα, λοιπόν, επιταχύνονται δυνατότητες. Μέχρι σήμερα βγάζει τα μάτια του ένας προϊστάμενος για να διαβάσει ένα συμβόλαιο 200 σελίδων. Θέλω να το δείτε με τα μάτια σας, για να λυθούν και όποιες απορίες και φυσικά και σε τεχνικό επίπεδο ό,τι ερώτηση υπάρχει, να απαντηθεί.

Πάμε στο θέμα που αναδείξατε πολύ και το ΠΑΣΟΚ με τους δημάρχους. Επαναλαμβάνω, για να είναι απόλυτα σαφές. Το αρχείο φιλοξενείται από το Ελληνικό Κτηματολόγιο. Κατ’ εξαίρεση αν το ζητήσει ένας δήμαρχος και εγγράφως ο ίδιος προτείνει και δεσμεύεται για δική του εγκατάσταση με δικά του έξοδα και δικό του υπάλληλο, μπορεί το Κτηματολόγιο να εξαιρέσει αυτό τον δήμο- κυρίως νησιωτικούς δήμους οι οποίοι θέλουν να κρατήσουν το αρχείο τους- και το αρχείο να λειτουργήσει εκεί ως αρχειοφυλακείο. Όχι ως Υποθηκοφυλακείο. Άρα, λοιπόν, δεν διενεργούνται πράξεις εκεί. Απλά κάποιος που έχει έννομο συμφέρον, ένας δικηγόρος, μπορεί να πάει να δει τα παλαιότερα αρχεία.

**ΙΛΧΑΝ ΑΧΜΕΤ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»)**: Με την καταστροφή αρχείων τι γίνεται;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης**): Η καταστροφή αρχείων αφορά άλλο αρχείο. Αφορά το αρχείο της κτηματογράφησης, το οποίο είναι ολόκληρο ψηφιοποιημένο εδώ και χρόνια. Όταν έρχεται ένας πολίτης και φέρνει την αίτησή του, το τοπογραφικό του κ.λπ.. Αυτό το αρχείο είναι ψηφιοποιημένο εδώ και χρόνια και φυλάσσεται σε αποθήκες για το οποίο ο φορολογούμενος πληρώνει ενοίκιο. Άλλο το αρχειοφυλακείο, άλλο το υποθηκοφυλακείο, άλλο το αρχείο κτηματογράφησης.

Ασφαλιστικές δικλίδες. Επί της αρχής συμφωνούμε με τα σχόλια στο άρθρο 7, για τους πιστοποιημένους μηχανικούς. Νομίζω το ανέφερε ο συνάδελφος από το ΠΑΣΟΚ και η κυρία Κομνηνάκα. Περιμένουμε εγγράφως τις προτάσεις των μηχανικών που παρέστησαν χθες στην ακρόαση φορέων και για τον όμορο νομό, όπως ακούστηκε ότι μπορεί ένας μηχανικός να ασκεί στον όμορο νομό ή αν έχει βαθμό συγγένειας. Σε όλα αυτά είμαστε σύμφωνοι.

Ο κύριος όγκος των χωρικών μεταβολών προβλέπονται με την νέα διαδικασία, την απλοποιημένη. Θα διενεργείται από τους μηχανικούς του φορέα, από δημοσίους υπαλλήλους. Για τον επιπλέον όγκο υπάρχει δυνατότητα προγραμματικής σύμβασης με το ΤΕΕ, όπου με αυστηρά σεμινάρια πιστοποίησης…

**ΘΕΟΠΙΣΤΗ ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Με τέτοιες υποστελεχωμένες υπηρεσίες, λέτε αλήθεια ότι θα κάνουν τη δουλειά οι δημόσιοι υπάλληλοι;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης**): Κατ’ αρχάς, όλοι οι μηχανικοί είναι εγγεγραμμένοι στο ΤΕΕ. Οι μηχανικοί αυτοί, λοιπόν, έχουν εδώ και τριάντα χρόνια πολύ στενή σχέση με το Κτηματολόγιο. Ούτως ή άλλως όλοι οι ιδιώτες μηχανικοί, μέλη του ΤΕΕ, οι οποίοι δούλευαν στα γραφεία κτηματογράφησης, είναι αυτοί οι οποίοι στελέχωσαν και τις υπηρεσίες του δημοσίου φορέα. Το ξέρετε και το ξέρω.

**ΘΕΟΠΙΣΤΗ ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: *Μιλά εκτός μικροφώνου.*

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης**): Μα δεν του παίρνει τη δουλειά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Υπάρχει ένας (Χ) όγκος χωρικών μεταβολών, ο οποίος αναμένεται να έρθει. Ακούστε, ακούστε…

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Να προσλάβετε μηχανικούς…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Έχουμε προσλάβει πολλούς και πολλές. Ακούστε: Υπάρχει ένας Χ όγκος χωρικών μεταβολών που θα έρθει. Αν αυτός ο όγκος εξυπηρετείται από τους δημοσίους υπαλλήλους και βγαίνουν οι πράξεις στην ώρα τους, δεν υπάρχει κανένας λόγος να πάρει και ιδιώτης μηχανικός πιστοποιημένος του μητρώου να πάρει πράξη για να βοηθήσει στη διεκπεραίωση. Αυτό είναι ένα αίτημα το οποίο το έχουμε συζητήσει με κάθε τοπικό σύλλογο του ΤΕΕ σε όλη τη χώρα. Δεν είναι κομματικό το αίτημα. Πιστέψτε με. Πηγαίνετε στην περιφέρειά σας, πηγαίνετε στις περιφέρειες όλης της Ελλάδος και ρωτήστε, θέλουν να αναλάβουν την ευθύνη που είναι και ποινική ευθύνη να βάλουν την υπογραφή τους σε χωρικές μεταβολές; Αν λοιπόν παίρνει την ευθύνη ένα πρόσωπο πιστοποιημένος μηχανικός, δεν ξέρω για ποιο λόγο αυτό είναι κάτι το οποίο να ενοχλεί.

Κατ’ αρχάς, να πω για το άρθρο 16, παράγραφος 1, ότι είμαστε θετικοί στην πρόταση και της Νέας Δημοκρατίας και του ΠΑΣΟΚ και άλλων που το ανέφεραν, να αποσυρθεί η διάταξη, η παράγραφος 1 του άρθρου 16 και να δουλέψουμε μια λύση σε επόμενο νομοσχέδιο μαζί με τους συμβολαιογράφους. Οπότε, αυτή είναι η πρόθεσή μας, μέχρι τη Δευτέρα θα κάνουμε δεκτή την πρότασή σας.

Για για το άρθρο 18, για την αυτοσύμβαση, έχουμε φέρει μια βελτιωμένη διάταξη, κ. Αχμέτ, διότι εσείς το αναφέρατε. Στο άρθρο 18, λοιπόν, θα το έχουμε και γραπτά, θα το παράσχουμε και γραπτά, προστίθεται η φράση «Η σύνταξη και υπογραφή των οριστικών συμβολαίων, χωρίς προηγούμενη πρόσκληση προς τον πωλητή ή τους καθολικούς διαδόχους αυτού» και συνεχίζει διάταξη. Νομίζω διευκρινίζει, θα το έχετε και γραπτά και περιμένω τα σχόλιά σας και στην επόμενη συνεδρίαση.

Αναφέρατε επίσης για το άρθρο 20, στο ασυμβίβαστο. Νομίζω ότι είναι εμφανές και σαφές από τη διάταξη, αλλά και από τον κώδικα των δικηγόρων ότι όταν χειρίζομαι μια υπόθεση για έναν πελάτη μου έχω ασυμβίβαστο για να κρίνω και την υπόθεσή του, εκπροσωπώντας το δημόσιο. Θα είναι σαφές και στην ίδια τη δήλωση που θα υπογράφουν οι δικηγόροι με πάρα πολύ αυστηρό τόνο και προβλέπεται και από τον Κώδικα Δικηγόρων. Προφανώς με συναίνεση, χωρίς συναίνεση δεν υπογράφει ο ίδιος τη δήλωση. Πρέπει να υπογράφει ο ίδιος δήλωση.

Κατ’ αρχάς, να απαντήσω και στον κ. Καραμέρο για το άρθρο με τους προϊσταμένους που το αναφέρατε ως πρόβλημα. Κάναμε 2 συναντήσεις με τους προϊσταμένους των κτηματολογικών γραφείων, οι οποίοι μας πρότειναν να ενεργοποιήσουμε για όσα γραφεία είναι πολύ προβληματικά την υπάρχουσα δυνατότητα για προσωρινή παύση. Είναι στην ισχύουσα νομοθεσία. Τι συμβαίνει; Η πλειοψηφία των προϊσταμένων κάνουν εξαιρετικά τη δουλειά τους στα μέτρα της υποστελέχωσης που έχετε τονίσει όλοι και λοιπά και προφανώς δουλεύουν πάρα πολύ και οι περισσότεροι εκ των οποίων πέραν του ωραρίου και δίνουν τον καλύτερό τους εαυτό. Υπάρχουν μετρημένες εξαιρέσεις στα δάχτυλα του ενός χεριού, οι οποίοι σε γραφεία που δεν έχουν μεγάλο όγκο και έχουν έτοιμες εισηγήσεις να κάθονται πάνω στο γραφείο τους, για λόγους που δεν μπορώ να εξηγήσω με λογική, αρνούνται να τις υπογράψουν, διαπράττουν δηλαδή άρνηση καθήκοντος. Εκεί προτεραιότητά μας είναι να υπάρχει ένα λειτουργικό γραφείο. Εκεί προτεραιότητά μας είναι να εξυπηρετηθεί ο πολίτης, ο οποίος έρχεται σε εμάς και μας ρωτάει για ποιο λόγο δεν προχωρούν υποθέσεις οι οποίες δεν καθυστερούν λόγω του όγκου, καθυστερούν λόγω άρνησης συγκεκριμένης του προϊσταμένου. Γι’ αυτό και η αρχική διάταξη έλεγε «με υπαιτιότητα και επανειλημμένως». Δεν έλεγε δηλαδή ότι αυτομάτως αν καθυστερείς μια φορά το πενθήμερο, φεύγεις από τη θέση του και αντικαθίστασαι. Ήθελε ούτως ή άλλως πειθαρχικό και λοιπά και λοιπά.

Γι’ αυτό και η αρχική διάταξη έλεγε «με υπαιτιότητα και επανειλημμένως». Δεν έλεγε, δηλαδή, ότι αυτομάτως αν καθυστερήσεις, μία φορά στο 5ήμερο, φεύγεις από τη θέση σου και αντικαθίστασαι. Ήθελε, ούτως ή άλλως, πειθαρχικό κ.λπ. Εν πάση περιπτώσει, οι Προϊστάμενοι οι ίδιοι, για να το ξέρετε, μάς είπαν ότι σε τέτοιες περιπτώσεις ακραίες – γιατί είναι ακραίες, δεν αφορά τη συντριπτική πλειοψηφία των προϊσταμένων- να εφαρμοστεί η ήδη υπάρχουσα νομοθεσία, η οποία προβλέπει προσωρινή παύση ως ενδιάμεσο εργαλείο.

Εγώ πραγματικά ελπίζω, ως επιβλέπων Υφυπουργός, από αυτήν τη συζήτηση να πάρουν το μήνυμα κάποιοι και να καταλάβουν ότι το συμφέρον όλων μας είναι η εξυπηρέτηση του πολίτη. Δεν θέλουμε εμείς να λειτουργήσουμε τιμωρητικά απέναντι σε κανέναν. Εμείς θέλουμε ο πολίτης που, εκείνη τη στιγμή θέλει να προχωρήσει την αγοραπωλησία του, θέλει να προχωρήσει στην αποδοχή του και ξέρει στην τοπική κοινωνία -γιατί αυτό αφορά κυρίως μικρές κοινωνίες- ότι η εισήγηση είναι πάνω στο γραφείο του Προϊσταμένου και, εμμονικά, για λόγους ανεξάρτητους –επαναλαμβάνω- δεν ολοκληρώνεται, να ξέρει ποιο είναι το καταφύγιό του. Ποιο είναι; Η Δικαιοσύνη; Να κάνει μια αγωγή, για να περιμένει δεν ξέρω για πόσα χρόνια; Θα υπάρχει το Πειθαρχικό, με βάση τον Δημοσιοϋπαλληλικό Κώδικα.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Το Πειθαρχικό, ποιο Πειθαρχικό; Υπάρχει και ένας Δημοσιοϋπαλληλικός Κώδικας. Είμαι δημόσιος υπάλληλος τόσα χρόνια και ξέρω. Δηλαδή, παύουμε έναν Προϊστάμενο, επειδή κάποιος μάς είπε κάτι;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Τι προτείνετε, κυρία Πέρκα, τι προτείνετε συγκεκριμένα ;

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Υπάρχουν ρυθμίσεις για αυτά, αν είναι όντως έτσι. Διότι εγώ αμφισβητώ ότι είναι έτσι όπως τα λέτε. Μπορεί κάποιος προϊστάμενος να έχει όντως πρόβλημα, να μην συμφωνεί. Εσείς λέτε ότι ήταν έτοιμη η μελέτη. Εγώ λέω ότι μπορεί να έχει λάθη.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αυτό θα το κρίνει το Πειθαρχικό.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Γιατί να το κρίνει το Πειθαρχικό;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ποιοςθα το κρίνει; Ποιο είναι το καταφύγιο του πολίτη, στη διασφάλιση του δικαιώματός του να προχωρήσει η Πράξη που έχει υποβάλει; Ποιος υπερασπίζεται τον πολίτη, πείτε μας.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Όταν ο υπάλληλος αρνείται να υπογράψει κάτι, βάζει αντίρρηση και ο αμέσως παραπάνω παίρνει την πολιτική ευθύνη και το προχωράει. Αυτό λέει η Διοίκηση.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Δεν υπάρχει πάνω από τον Προϊστάμενο.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Υπάρχει ο Δημοσιοϋπαλληλικός Κώδικας. Δεν θα εφεύρουμε τώρα και αυτό. Αν το τραβήξουμε, θα πρέπει όλοι οι δημόσιοι υπάλληλοι να παύονται, όταν κάποιος πολιτικός προϊστάμενος ή μια κυβέρνηση…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Νομίζω ότιήμουν σαφής. Εσείς θέλετε να δημιουργήσετε πολιτικό ζήτημα, καλώς, δικαίωμά σας.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Κύριε Κυρανάκη, υπάρχει το «εντέλλεσθε» και παίρνει αυτός, που δίνει το εντέλλεσθε, την ευθύνη.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Σάς περιέγραψα το πρόβλημα, σάς περιέγραψα τη διαβούλευση που κάναμε εμείς με τους Προϊσταμένους. Νομίζω είναι κατανοητό.

Προχωράμε. Μάς είπατε, από τη «ΝΕΑ ΑΡΙΣΤΕΡΑ», αν το καταλαβαίνω σωστά, ότι θα έχουμε εγγραφές πολλών ταχυτήτων; Σωστά το κατάλαβα;

Καταρχάς, περιμένω ακόμη να μου πείτε ποια στοιχεία αιτήστε, για να σας τα δώσουμε. Σας έφερα ήδη μια λίστα με τις μελέτες που ζητήσατε.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Θα μού δώσετε ένα λεπτό να σάς τα πω; Θέλετε τώρα; Θέλετε μετά;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Πείτε μου τώρα.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Καταρχάς οι μελέτες. Λέμε ότι έχουμε μελέτες χωρίς προανάρτηση, μελέτες χωρίς ανάρτηση, όλες τις κατηγορίες να μην τις ξανά αναφέρω. Και όλα αυτά μπαίνουν σε έναν κουβά. Οι ερωτήσεις μου είναι απλές. Πόσες και ποιες μελέτες εμπίπτουν στις προβλέψεις; Έχετε ποσοτικό;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αυτές που σάς έφερα. Μετρήστε τις. Είναι ένας Πίνακας με 17 μελέτες, αν δεν κάνω λάθος.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ποιος είναι ο χρονικός προγραμματισμός για κάθε κατηγορία μελετών, για κάποιον που δεν έχει υποβάλλει δήλωση σε ΟΤΑ, όπου δεν έχει πραγματοποιήσει προανάρτηση; Δηλαδή, για κάποιον που ανήκει στο 55% αυτής της κατηγορίας, ποτέ το ακίνητό του θα ενταχθεί στο ενιαίο ψηφιακό σύστημα αποτύπωσης; Ποιους φορείς;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ένα, ένα. Το ακίνητό του μπαίνει σε περιβάλλον Λειτουργούντος Κτηματολογίου, με την περαίωση. Οι δηλώσεις, εκ του νόμου, έχουν μια προθεσμία. Η προανάρτηση τι προσέφερε, όλα αυτά τα χρόνια; Σάς το ξαναείπα, μία επιπλέον δυνατότητα εκπρόθεσμης δήλωσης. Σαφές;

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Και η πιθανή διόρθωση κάποιων λαθών από τον ίδιο τον πολίτη.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ο πολίτης έχει τη δυνατότητα να κάνει κάποιες διορθώσεις και στο Λειτουργούν Κτηματολόγιο, με τα άρθρα με τις χωρικές μεταβολές, στο Β’ Κεφάλαιο του νομοσχεδίου.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Λίγο κοροϊδευόμαστε τώρα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Καθόλου δεν κοροϊδευόμαστε. Συμβαίνει ήδη αυτό.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Μα, αν λέμε ότι έχει καθυστέρηση αυτή η διαδικασία, που έχει κάποιους βαθμούς να διορθώσει ο πολίτης ή να τού ξεφύγει κάτι.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κυρία Πέρκα, σάς το ξαναλέω, για να γίνει σαφές. Το ίδιο που συμβαίνει, τόσα χρόνια, στα Ιδιωτικά Γραφεία Κτηματογράφησης, τα οποία διοικούνται από ιδιώτες αναδόχους, θα γίνεται στο δημόσιο φορέα ΝΠΔΔ ΕΛΛΗΝΙΚΟ ΚΤΗΜΑΤΟΛΟΓΙΟ, στο Λειτουργούν Κτηματολόγιο. Το ίδιο. Ίδια δυνατότητα θα έχει ο πολίτης. Δεν του αφαιρούμε κανένα απολύτως δικαίωμα, εντάξει;

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Ωραία, πώς θα ανταποκριθεί το Κτηματολόγιο στον όγκο εργασίας και εκκρεμοτήτων λόγω υποστελέχωσης;

Αυτό το λέτε και το ξαναλέτε και δεν το πιστεύετε ούτε ο ίδιος.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Σας έχω απαντήσει, θα το δείτε στην πράξη.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Πώς θα αντιμετωπιστούν τα προβλήματα και οι ελλείψεις μελέτης κτηματογράφησης οι οποίες δεν έχουν ελεγχθεί από τους δικαιούχους δικαιωμάτων μέσω της δημοσιότητας των αναρτήσεων;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Όλες θα ελεγχθούν. Ποια δεν θα ελεγχθεί;

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Πώς θα γίνει όλο αυτό ρωτάμε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Το περιγράφει το άρθρο. Γίνονται Εκθέσεις, γίνονται αντιρρήσεις, υπάρχει δικαίωμα ακρόασης, γιατί λανθασμένα είπατε πως δεν υπάρχει δικαίωμα ακρόασης.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Ποιες είναι οι διαφορές μεταξύ των προδιαγραφών του λειτουργούντος και τους συντασσόμενου Κτηματολογίου, παραδείγματος χάριν, σε σχέση με τις αποδεκτές αποκλίσεις, τη χρησικτησία, την ευελιξία στην αποδοχή διορθώσεων κλπ.;

Γιατί ιδρύεται το Μητρώο Πιστοποιημένων, όταν από το 2021 υπάρχει πρόβλεψη για το Μητρώο Διαπιστευμένων Μηχανικών;

Τέλος πάντων.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Είναι άλλο το ένα, άλλο το άλλο. Άλλο Μητρώο είναι αυτό που λέτε εσείς.

Πείτε μου ποσοτικά, αν μπορείτε και γραπτά, ποια στοιχεία θέλετε να σας προσκομίσουμε.

Μα, αυτά που μου λέτε δεν είναι ποσοτικά. Με ρωτάτε γενικά πράγματα για το νομοσχέδιο.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Ποσοτικά σας ρωτάω, να μου δώσετε εσείς. Δεν τα έχω εγώ. Αν τα είχα, δεν θα ρωτούσα. Θα έλεγα είναι τόσα….

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Κύριε Πρόεδρε, για τη συντομία της συνεδρίασης να μας πει η «ΝΕΑ ΑΡΙΣΤΕΡΑ» ποσοτικά ποια στοιχεία θέλει να τα προσκομίσουμε.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Να τελειώσω.

Πώς αυξάνονται τα έξοδα και πως μειώνονται τα έσοδα;

Μπορείτε να μας εξηγήσετε την πρόβλεψη της Έκθεσης Συνεπειών Ρύθμισης;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Αυτό που ρωτάτε εξαρτάται από την προσέλευση. Είναι σαφές όλα αυτά τα χρόνια ότι, όταν μιλάμε για αριθμό δικαιωμάτων σε μια περιοχή…..

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Υπουργέ, μου επιτρέπετε;

Κυρία Πέρκα, για να το κάνουμε πολύ απλό. Αν θέλετε να καταγράψετε τα ερωτήματα είτε τώρα και να καταγραφούν στα πρακτικά είτε να τα θέσετε υπόψιν της Γραμματείας της Επιτροπής να τεθούν υπόψη του κυρίου Υπουργού και στην επόμενη συνεδρίαση στη δεύτερη ανάγνωση να έχουμε τις απαντήσεις για να μην χρονοτριβούμε σήμερα.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Εγγράφως;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ναι, εγγράφως, για να μην υπάρχει υπόνοια ότι δεν απαντήθηκαν από τον Υπουργό ή οτιδήποτε άλλο.

Κύριε Υπουργέ, έχετε το λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Κλείνω με αυτό που έχετε υπόψη.

Όταν μιλάμε για δικαιώματα που είπε ο κ. Ραμπαούνης «τρία εκατομμύρια αγνώστου» σε κάθε περιοχή έχουμε προεκτίμηση δικαιωμάτων. Αν ήξερε το ελληνικό κράτος πόσα δικαιώματα θα συλλεχθούν, θα ήξερε και ποιοι τα έχουν και δεν θα χρειαζόταν κτηματογράφηση.

Μιλάμε για προεκτίμηση δικαιωμάτων, για αυτό και σε κάποιες μελέτες έχουμε φτάσει πάνω από το 100%. Υπάρχουν μελέτες που λένε 125% της προεκτίμησης και κάποιες μελέτες λένε 80%, 70%, 60%. Δεν σημαίνει με τον ρυθμό που μας είπε ο κ. Ραμπαούνης χθες το 1% ανά μήνα ότι και 30 ακόμη χρόνια να ήταν ανοιχτή η κτηματογράφηση θα προσέρχονταν κάποιοι.

Ο βασικός σκοπός του Κτηματολογίου το 1995 που εγώ ήμουν 8 ετών έλεγε ότι «είναι και η αποκάλυψη της δημόσιας περιουσίας».

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Πέρασε προσφάτως ο νόμος για τα καταπατημένα. Εκεί τι γίνεται τώρα;

Εκεί είναι μεγάλο μπέρδεμα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Προχωρώ για να μην καθυστερώ τη συνεδρίαση.

Άρα, μιλάμε για προεκτίμηση.

Πάμε στο σχόλιο της «ΝΙΚΗΣ» του αγαπητού συναδέλφου του κ. Ρούντα. Οι τέσσερις πράξεις για τις οποίες με λοιδορείτε είναι το 80% των πράξεων που δεχόμαστε καθημερινά, είναι η αγοραπωλησία, η δωρεά, η κληρονομιά και η γονική παροχή. Μιλάμε για το 80% των πράξεων και άρα προφανώς θα ξεκινούσαμε από αυτό.

Σήμερα συμπτωματικά έχουν προστεθεί και ακόμη τρεις πράξεις και με αυτές ξεπερνάμε το 87% θα σας πω εγώ. Το σύνολο των πράξεων, δηλαδή, το υπόλοιπο 15% είναι άλλες 12 οι οποίες αποτελούν προφανώς μικρότερη προτεραιότητα, γιατί είναι μικρότερος ο όγκος πράξεων.

Θα ξεκινούσαμε σαφέστατα από αυτές που απασχολούν τον περισσότερο κόσμο. Για τα χιλιοστά που με ρωτήσατε, μου κάνει πραγματικά πολύ μεγάλη εντύπωση, γιατί ήσασταν παρών στη συνεδρίαση για το ν. 5076. Εάν δεν κάνω λάθος ήσασταν και Εισηγητής της «ΝΙΚΗΣ» σε εκείνο το νομοσχέδιο και ψηφίσατε και θετικά στο άρθρο το οποίο προβλέπει τι συμβαίνει με τα χιλιοστά, αν υπερβαίνουν ή αν δεν υπερβαίνουν τα χιλιοστά μιας πολυκατοικίας.

Το συζητήσαμε και το ψηφίσατε και έρχεστε μετά από μήνες και με ρωτάτε τι γίνεται.

Αυτό που προέβλεπε ο ν.5076 γίνεται.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»)**: Εγώ άλλο σας λέω.

Κανονισμός ενιαίος υπάρχει;

Οδηγίες για τις δύσκολες περιπτώσεις;

Αυτές είναι απλές.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Κύριε Ρούντα, αυτός είναι ο Κανονισμός. Είναι το Εγχειρίδιο Ενιαίων Κανόνων Νομικού Ελέγχου που για πρώτη φορά συντάχθηκε από εμάς.

Κάθε δεύτερη βδομάδα, λοιπόν, κάθε δεύτερη Τετάρτη απόγευμα συνεδριάζουν εκπρόσωποι του Δικηγορικού Συλλόγου, του Συμβολαιογραφικού Συλλόγου και εκπρόσωποι Προϊσταμένων, κάθονται αφιλοκερδώς από το υστέρημα του χρόνου τους επί τρεις - τέσσερις ώρες και λύνουν ζητήματα που φέρνουν πολίτες. Εμείς το ρυθμίσαμε αυτό.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Πού τα φέρνουν οι πολίτες, πού τα καταθέτουν;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Σε προϊσταμένους, δικηγόρους, συμβολαιογράφους. Αυτοί λειτουργούν δια των εκπροσώπων τους, οι οποίοι δεν είναι σταθεροί. Γιατί, μπορεί εσείς να πείτε ένα πρόβλημα το οποίο σας απασχολεί, για παράδειγμα στον κ. Σταυρόπουλο από το ΔΣΑ, τον οποίο γνωρίζετε, ήσασταν και συμφοιτητές, ο οποίος συμμετέχει ως εκπρόσωπος ΔΣΑ στην Επιτροπή του κτηματολογίου και να το φέρει την επόμενη Τετάρτη στην επιτροπή. Συζητείται, βρίσκεται κοινός τόπος, λύνεται και μπαίνει στο εγχειρίδιο.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Για την περίπτωση προβλημάτων προς τα Κτηματολογικά Γραφεία, για τα ίδια προβλήματα εφαρμόζουν διαφορετικές μεθόδους, αυτό λέω.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Όχι δεν εφαρμόζονται διαφορετικές μέθοδοι. Για ποιο λόγο; Γιατί, έχει δικαίωμα και οδηγία κάθε προϊστάμενος, πολίτης, συμβολαιογράφος, δικηγόρος με αυτό το εγχειρίδιο, το οποίο είναι δεσμευτικό για τον κάθε προϊστάμενο, να πει αυτό ισχύει σε όλη τη χώρα, οφείλεις να το εφαρμόσεις και αν κάπου δεν εφαρμόζεται οφείλετε να το καταγγείλετε και να το φέρετε και σε εμάς.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Πάντως θεωρώ ότι μπορείτε να βάλετε πολλές άλλες περιπτώσεις.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Φυσικά θα βάλουμε και άλλες περιπτώσεις, ξεκινήσαμε από τις όμως πιο συχνές.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):**Υπάρχουν οδηγίες που εκδίδονται από αυτές τις επιτροπές που συνεδριάζουν κάθε Τετάρτη;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Αναφέρθηκαν συνάδελφοι, πάλι από το ΚΚΕ, η κυρία Κομνηνάκα, για τα νησιά, ότι βάζουμε δήθεν ιδιώτες, δηλαδή να φέρουμε μόνιμους κλπ.. Η διάταξη αυτή λύνει ένα πάρα πολύ βασικό πρόβλημα σε ακριτικές περιοχές και νησιά, όπου δεν πάνε με τον ΑΣΕΠ. Το ξέρετε όσοι έχετε ασκήσει διοίκηση και το ξέρω. Προκηρύσσονται θέσεις μονίμων και δεν πάνε, εμείς έχουμε και μπόνους στο Κτηματολόγιο, άρα αυξάνεται ο μισθός. Η διάταξη αυτή φέρνει τη δυνατότητα αμέσως να προσληφθούν άνθρωποι με τα προσόντα που ορίζει ο ΑΣΕΠ, όχι όποιος να ‘ναι, με τα προσόντα που ορίζει ο ΑΣΕΠ, και νησιά όπως η Κάρπαθος, η Κεφαλονιά, η Ζάκυνθος που έχουν πραγματικό πρόβλημα να στελεχωθούν για 12 μήνες, μέχρι την πλήρωση των θέσεων από τον ΑΣΕΠ, που επαναλαμβάνω έχουμε προκηρύξει τις θέσεις των μονίμων.

Σας παρακαλώ να στηρίξετε αυτή τη διάταξη, όχι κομματικά, για τη νησιωτική πολιτική, η οποία πρέπει να στηριχθεί, αλλιώς θα κλείσουν αυτά τα γραφεία και θα μεταφερθεί το αντικείμενό τους αλλού. Να είμαι σαφής.

Στο συνάδελφο από τους «ΣΠΑΡΤΙΑΤΕΣ», νομίζω σας απάντησε για τους δήμους ότι είναι μόνο κατόπιν αιτήματος. Για την τεχνητή νοημοσύνη σας καλώ και σας να έλθετε στην άτυπη ή τυπική προβολή του συστήματος για το πώς λειτουργεί, με πολύ μεγάλη χαρά.

Για το άρθρο 25, για τους δικηγόρους. Οι δικηγόροι με βάση τον σημερινό Κώδικα Δικηγόρων δίνουν πιστοποιητικά για τα Υποθηκοφυλακεία. Τι ρυθμίζει αυτή η διάταξη; Ξεκαθαρίζει ότι εάν ένα Υποθηκοφυλακείο λειτουργεί πλέον ως ΣΜΥ, Σύστημα Μεταγραφών Υποθηκών, εντός Κτηματολογικού Γραφείου, αυτή η αρμοδιότητα ενός δικηγόρου μεταφέρεται και εκεί, κάτι το οποίο είχαν δικαίωμα, ξεκαθαρίζεται για να μην υπάρχει καμία σύγχυση. Δεν προσθέτουμε κάποιο νέο δικαίωμα ή υποχρέωση στο δικηγόρο, ούτε αφαιρούμε κάποιο δικαίωμα από το δικηγόρο, απλά ρυθμίζουμε τι ισχύει σε Υποθηκοφυλακεία, τα οποία εισέρχονται στον φορέα μας.

Με συγχωρείτε, κύριε Πρόεδρε, για την μακρηγορία, προσπάθησα να απαντήσω όσο το δυνατόν σε όλους.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Πέρκα, ό,τι θέλετε, θα το στείλετε στην Γραμματεία της Επιτροπής, για να το αποστείλει στον κ. Υπουργό.

Υπενθυμίζω ότι η συνεδρίασή μας για τη δεύτερη ανάγνωση είναι στις 13.00΄ τη Δευτέρα και στις 16.00΄ είναι το άλλο νομοσχέδιο του Υπουργείου Εσωτερικών. Σας ευχαριστώ πολύ, καλή συνέχεια και καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία. Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών, (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαρκογιαννάκης Αλέξανδρος, Μηταράκης Παναγιώτης (Νότης), Οικονόμου Ιωάννης (Γιάννης), Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Ξανθόπουλος Θεόφιλος, Παπαηλιού Γεώργιος, Σαρακιώτης Ιωάννης, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Ιλχάν Αχμέτ, Λιακούλη Ευαγγελία, Χρηστίδης Παύλος, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Δημητριάδης Πέτρος, Κόντης Ιωάννης, Βαλτογιάννης Διονύσιος και Μπαράν Μπουρχάν.

Τέλος και περί ώρα 15.20’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΛΑΖΑΡΟΣ ΤΣΑΒΔΑΡΙΔΗΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**